**Монгол Улсын Их Хурлын 2015 оны намрын ээлжит чуулганы**

**Төсвийн байнгын хорооны 10 дугаар сарын 28-ны өдөр**

**/Лхагва гараг/-ийн хуралдааны гар тэмдэглэл**

 Төсвийн байнгын хорооны дарга Ч.Улаан ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 19 гишүүнээс 11 гишүүн ирж, 57.9 хувийн ирцтэйгээр хуралдаан 12 цаг 41 минутад Төрийн ордны “Б” танхимд эхлэв.*

 *Тасалсан: Д.Батцогт, Б.Наранхүү, Ц.Оюунгэрэл, Я.Санжмятав, Д.Сумъяабазар, Ж.Эрдэнэбат.*

**Нэг.Монгол Улсын 2015 оны төсвийн тухай хуульд нэмэлт, өөрчлөлт оруулах тухай, Хүний хөгжил сангийн 2015 оны төсвийн тухай хуульд өөрчлөлт оруулах тухай, Нийгмийн даатгалын сангийн 2015 оны төсвийн тухай хуульд өөрчлөлт оруулах тухай хуулийн төслүүд** */Засгийн газар 2015.10.06-ны өдөр өргөн мэдүүлсэн, хоёр дахь хэлэлцүүлэг/*

Хэлэлцэж буй асуудалтай холбогдуулан Сангийн сайд Б.Болор, Сангийн дэд сайд С.Пүрэв, Сангийн яамны төрийн нарийн бичгийн дарга Х.Ганцогт, мөн яамны Төсвийн бодлого, төлөвлөлтийн газрын дарга Ж.Ганбат, тус газрын Төсвийн орлогын хэлтсийн дарга Э.Алтанзул, Төсвийн нэгтгэлийн хэлтсийн дарга Д.Өлзийсайхан, Төсвийн зарлагын хэлтсийн дарга О.Хуягцогт, Орон нутгийн хөгжлийн сангийн нэгдсэн хэлтсийн дарга М.Батгэрэл, Хөгжлийн санхүүжилт, өрийн удирдлагын газрын дарга Б.Гантулга, тус газрын Өрийн удирдлагын хэлтсийн дарга Н.Нарангэрэл, Зээл, тусламжийн бодлогын хэлтсийн дарга З.Мөнх-Оргил, Төрийн сангийн газрын дарга С.Наранцогт, тус газрын Санхүүжилт, тайлан бүртгэлийн хэлтсийн дарга М.Батхуяг, Төсвийн хөрөнгө оруулалтын газрын дарга А.Мөнхбаясгалан, Эдийн засгийн бодлогын газрын дарга Г.Батхүрэл, тус газрын Хөгжлийн бодлого, төлөвлөлтийн хэлтсийн дарга Ч.Тавинжил, Макро эдийн засгийн бодлогын хэлтсийн дарга Ч.Отгонбаяр, Хууль, худалдан авах ажиллагааны газрын дарга Э.Хангай, Санхүүгийн бодлогын газрын дарга Б.Нямаа, тус газрын Санхүүгийн хөрөнгийн удирдлагын хэлтсийн дарга Б.Төгөлдөр, Санхүүгийн зах зээл, даатгалын хэлтсийн дарга Н.Мандуул нар оролцов.

 Хуралдаанд Төсвийн байнгын хорооны ажлын албаны ахлах зөвлөх Д.Отгонбаатар, зөвлөх Ё.Энхсайхан, Б.Гандулам, референт Ц.Батбаатар, Г.Нарантуяа нар байлцав.

 Хуулийн төслийг анхны хэлэлцүүлэгт бэлтгэсэн талаар ажлын хэсгийн санал, дүгнэлтийг ажлын хэсгийн ахлагч, Улсын Их Хурлын гишүүн Д.Ганхуяг танилцуулав.

 Хуулийн төслийн талаар нам, эвслийн бүлгүүдийн байр суурийг Улсын Их Хурал дахь Ардчилсан намын бүлгийн дарга, Улсын Их Хурлын гишүүн Б.Гарамгайбаатар, “МАХН-МҮАН-ын Шударга ёс” эвслийн бүлгийн дарга, Улсын Их Хурлын гишүүн Н.Батцэрэг, ажлын хэсгийн ахлагч, Улсын Их Хурлын гишүүн Д.Ганхуяг нар танилцуулав.

 Ажлын хэсгийн санал, дүгнэлттэй холбогдуулан Улсын Их Хурлын гишүүн Д.Ганбат, Р.Амаржаргал, Д.Дэмбэрэл нарын тавьсан асуултад ажлын хэсгийн ахлагч, Улсын Их Хурлын гишүүн Д.Ганхуяг, Сангийн сайд Б.Болор нар хариулж, тайлбар хийв.

 *Монгол Улсын 2015 оны төсвийн тухай хуульд нэмэлт, өөрчлөлт оруулах тухай хуулийн төслийг хэлэлцүүлэгт бэлтгэх үүрэг бүхий ажлын хэсгийн гаргасан зарчмын зөрүүтэй саналын томьёоллоор санал хураалт явуулав.*

 **Ч.Улаан: -** 1.Монгол Улсын нэгдсэн төсвийн орлогын 2015 оны хүлээгдэж буй гүйцэтгэлд үндэслэн Хэнтий, Сүхбаатар аймгийн суурь орлогыг 2.9 тэрбум төгрөгөөр бууруулах гэсэн саналыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 1

 Бүгд: 13

 92.3 хувийн саналаар санал дэмжигдлээ.

 Дээрх саналтай холбогдуулан Улсын Их Хурлын гишүүн О.Баасанхүү, Р.Амаржаргал нарын тавьсан асуултад ажлын хэсгийн ахлагч, Улсын Их Хурлын гишүүн Д.Ганхуяг, Улсын Их Хурлын гишүүн Л.Эрдэнэчимэг нар хариулж, тайлбар хийв.

 **Ч.Улаан: -** 2.Монгол Улсын нэгдсэн төсвийн орлогын 2015 оны хүлээгдэж буй гүйцэтгэлд үндэслэн улсын төсвийн орлогын төлөвлөгөөг 51,1 тэрбум төгрөгөөр бууруулах гэсэн саналыг дэмжье гэсэн санал хураалт явуулъя.

 Зөвшөөрсөн: 13

 Татгалзсан: 0

 Бүгд: 13

 100 хувийн саналаар санал дэмжигдлээ.

 **Ч.Улаан: -** 3.Улсын төсвөөс санхүүждэг бүх төсөвт байгууллагуудын 2015 оны 11, 12 дугаар саруудын төлөвлөгдсөн цалингаас бусад тэвчиж болох /бичиг хэрэг, тээвэр, шатахуун, шуудан холбоо, интернетийн төлбөр, ном, хэвлэл, хог хаягдал зайлуулах, хортон мэрэгчдийн устгал, ариутгал, бага үнэтэй, түргэн элэгдэх, ахуйн зүйлс, нормын хувцас, зөөлөн эдлэл, багаж, техник хэрэгсэл, тавилга, хөдөлмөр хамгааллын хэрэглэл, урсгал засвар, гадаад, дотоод албан томилолт, зочин төлөөлөгч хүлээн авах, бусдаар гүйцэтгүүлсэн бусад нийтлэг ажил, үйлчилгээний төлбөр, хураамж, аудит, баталгаажуулалт, зэрэглэл тогтоох, даатгалын үйлчилгээ, тээврийн хэрэгслийн татвар, тээврийн хэрэгслийн оношилгоо, мэдээллийн технологийн үйлчилгээ, бараа үйлчилгээний бусад зардал, бусад ажил олгогчоос олгох бусад тэтгэмж, урамшуулал, нэг удаагийн тэтгэмж, шагнал урамшуулал/ урсгал зардлыг дахин 15-20 хувь бууруулах замаар нийт 8,089.8 сая төгрөгийг бууруулах гэсэн саналыг дэмжье гэсэн санал хураалт явуулъя.

 Зөвшөөрсөн: 13

 Татгалзсан: 0

 Бүгд: 13

 100 хувийн саналаар санал дэмжигдлээ.

 **Ч.Улаан: -** 4.Төрийн өндөр албан тушаалтантай адилтгах төрийн албан тушаалтны зэрэг, зиндаанд хамаарахгүй бөгөөд Төрийн албаны тухай хуулийн 6.1.14, 6.1.15-д заасан улс төрийн албан хаагчид болон сумын Засаг дарга, Засаг даргын орлогч, иргэдийн Төлөөлөгчдийн Хурлын Тэргүүлэгчдийн дарга, баг, хорооны Засаг даргын цалинг 30 хувиар бууруулахгүй байх, үүнтэй холбогдуулан төсөвт 1,599.3 сая төгрөгийг нэмж тусгах гэсэн саналыг дэмжье гэсэн санал хураалт явуулъя.

 Зөвшөөрсөн: 9

 Татгалзсан: 3

 Бүгд: 12

 75.0 хувийн саналаар санал дэмжигдлээ.

 Дээрх саналтай холбогдуулан Улсын Их Хурлын гишүүн Д.Ганбатын тавьсан асуултад ажлын хэсгийн гишүүн, Улсын Их Хурлын гишүүн Ц.Даваасүрэн хариулж, тайлбар хийв.

 **Ч.Улаан: -** 5.Боловсрол, соёл, шинжлэх ухааны сайдын багц дахь Улсын драмын эрдмийн театрын урсгал зардалд шаардагдаж буй 100.0 сая төгрөгийг нэмж тусгах гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 2

 Бүгд: 12

 83.3 хувийн саналаар санал дэмжигдлээ.

 **Ч.Улаан: -** 6.Төсвийн тодотголд хасаж тусгагдсан "Соёлын төвийн барилга /Төв, Баянцагаан сум/, хэрэгжих хугацаа 2015-2016 он, төсөвт өртөг 1,000.0 сая төгрөг, 2015 онд санхүүжих дүн 462.0 сая төгрөг" гэсэн төсөл, арга хэмжээг нэмж тусгах гэсэн саналыг дэмжье гэсэн санал хураалт явуулъя.

 Зөвшөөрсөн: 9

 Татгалзсан: 3

 Бүгд: 12

 75.0 хувийн саналаар санал дэмжигдлээ.

 **Ч.Улаан: -** 7.Төслийн 3 дугаар хавсралтын 63 дугаарт тусгагдсан "Увс аймгийн төвийн авто замын барилгын ажил, хэрэгжих хугацаа 2014-2016 он, төсөвт өртөг 27,400.5 сая төгрөг, 2015 онд санхүүжих дүн 611.5 сая төгрөг" гэсэн төсөл арга хэмжээний 2015 онд санхүүжих дүнг "7,455.6 сая төгрөг" гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 9

 Татгалзсан: 3

 Бүгд: 12

 75.0 хувийн саналаар санал дэмжигдлээ.

 **Ч.Улаан: -** 8.Төслийн 3 дугаар хавсралтын 160 дугаарт тусгагдсан "Гэр хорооллын инженерийн шугам сүлжээ, /Хөвсгөл, Мөрөн сум/, хэрэгжих хугацаа 2013-2016 он, төсөвт өртөг 5,000.0 сая төгрөг, 2015 онд санхүүжих дүн 648.1 сая төгрөг" гэсэн төсөл, арга хэмжээний "2015 онд санхүүжих дүнг 1,500.0 сая төгрөг" гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 1

 Бүгд: 12

 91.7 хувийн саналаар санал дэмжигдлээ.

 **Ч.Улаан: -** 9.Хөрөнгө оруулалтын хавсралтын IX.1.1.41 дэх заалтын "Цэцэрлэгийн барилга, 100 ор /Дархан-уул, Дархан сум, 15 дугаар баг, Мангирт хороо/, хэрэгжих хугацаа 2015-2015 он, төсөвт өртөг 1000.0 сая төгрөг, 2015 онд санхүүжих 152.7 сая төгрөг" гэсэн төсөл, арга хэмжээний "Мангирт хороо" гэсний дараа "Хабитат" гэж нэмэх, төсөвт өртөг болон 2015 онд санхүүжих дүнг" 1250.0 сая төгрөг" гэж тус тус өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 7

 Татгалзсан: 5

 Бүгд: 12

 58.3 хувийн саналаар санал дэмжигдлээ.

 **Ч.Улаан: -** 10.Өөрийн хөрөнгөөр гүйцэтгэн дараа төлөгдөх санхүүжилтийн нөхцөлтэй хэрэгжүүлсэн “Мандалговь-Тавантолгой-Оюутолгойн 2 хэлхээтэй 220 кВт-ын цахилгаан дамжуулах агаарын шугам, 110 кВт-ын дэд станцын барилга угсралт”-ын ажлын үндсэн төлбөр болох 57.0 тэрбум төгрөгийг улсын төсвийн хөрөнгийн бусад зардлаас хасах гэсэн саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 1

 Бүгд: 12

 91.7 хувийн саналаар санал дэмжигдлээ.

 **Ч.Улаан: -** 11.Санхүүгийн зохицуулах хорооны даргын багцын харьяалагдах төсөвт байгууллагын өөрийн орлого, урсгал зардлыг 226.0 сая төгрөгөөр тус тус нэмэгдүүлэх гэсэн саналыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 0

 Бүгд: 12

 100 хувийн саналаар санал дэмжигдлээ.

 **Ч.Улаан: -** 12.Нэг төсвийн ерөнхийлөн захирагчийн төвлөрүүлэх орлогыг нэгтгэх үүднээс төслийн 3 дугаар зүйлийн 25 дахь хэсгийн "Аудитын шалгалтын орлого 5,514.7 сая төгрөг", 5 дахь хэсгийн ""Монгол Улсын Ерөнхий аудитор"-ын төвлөрүүлэх орлогын дүн "4.1 сая төгрөг"" гэснийг нэгтгэж, "Монгол Улсын Ерөнхий аудитор"-ын төвлөрүүлэх орлогын дүнг "5,518.8 сая төгрөг"" гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 2

 Бүгд: 12

 83.3 хувийн саналаар санал дэмжигдлээ.

 **Ч.Улаан: -** 13.Төсөвт төвлөрүүлэх орлого "0,0" дүнтэй байгаатай холбогдуулан төслийн 3 дугаар зүйлийн 9 дэх хэсгийн "Харьяалагдах төсөвт байгууллагын өөрийн орлого 0,0", 16 дахь хэсгийн "Монголын төмөр зам" төрийн өмчит хувьцаат компани", төсөвт төвлөрүүлэх орлого "0,0"" гэснийг тус тус төслөөс хасах гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 2

 Бүгд: 12

 83.3 хувийн саналаар санал дэмжигдлээ.

 **Ч.Улаан: -** 14.Хуулийн төсөлд зүйл, заалт нэмэгдэх, өөрчлөлт оруулах, хөрөнгө оруулалтын төсөл, арга хэмжээ хасагдсан, нэмэгдсэнтэй холбогдуулан хууль болон хөрөнгө оруулалтын хавсралт дахь зүйл, заалт, арга хэмжээнүүдийн дугаарт өөрчлөлт оруулах гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 2

 Бүгд: 12

 83.3 хувийн саналаар санал дэмжигдлээ.

 **Ч.Улаан: -** 15.Хуулийг баталсан өдрөөс эхлэн дагаж мөрдөнө гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 2

 Бүгд: 12

 83.3 хувийн саналаар санал дэмжигдлээ.

 **Ч.Улаан: -** 16.Хөрөнгө оруулалтын хавсралтын YII.4.2.2, YII.4.2.3, YII.4.2.4 дэх заалтын "Албан конторын" гэснийг "Шүүхийн шийдвэр гүйцэтгэх албаны конторын" гэж, YII.4.3.1 дэх заалтын "Шүүхийн салбарын" гэснийг "Шүүхийн шийдвэр гүйцэтгэх газрын" гэж, YII.5.3.1 дэх заалтын "Архивын зориулалттай" гэснийг "Архивын ерөнхий газрын архивын зориулалттай" гэж тус тус өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 0

 Бүгд: 12

 100 хувийн саналаар санал дэмжигдлээ.

 **Ч.Улаан: -** 17.Хөрөнгө оруулалтын хавсралтын XI.1.21 дэх заалтад тусгагдсан "Баянцагаан сумын халуун усны барилга, төвийн гал командын урдах бохир усны шугам /Баянхонгор, Гурванбулаг сумын усан сан/" гэсэн төсөл, арга хэмжээний нэрийг "Баянцагаан, Гурванбулаг сумын халуун усны барилга, төвийн гал командын урдах бохир усны шугам /Баянхонгор, Гурванбулаг, Баянцагаан, Баянхонгор сум/ гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 0

 Бүгд: 12

 100 хувийн саналаар санал дэмжигдлээ.

 **Ч.Улаан: -** 18.Хөрөнгө оруулалтын төсөл, арга хэмжээ нь 2016 онд үргэлжлэхтэй холбогдуулан хөрөнгө оруулалтын хавсралтын Хүн амын хөгжил, нийгмийн хамгааллын сайдын багцын XY.1.1.8 дахь заалтын “Хараагүй иргэдийн 90 айлын орон сууцын барилга /Улаанбаатар/" гэсэн төсөл, арга хэмжээний дуусах хугацаа “2015 он” гэснийг “2016 он” гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 1

 Бүгд: 12

 91.7 хувийн саналаар санал дэмжигдлээ.

 **Ч.Улаан: -** 19.Хөрөнгө оруулалтын хавсралтын Боловсрол, соёл, шинжлэх ухааны сайдын багцын IX.2.1.16 дахь заалтын "Өмнөговь" гэсний дараа "Даланзадгад сум" гэж, төслийн 3 дугаар хавсралтын 206 дугаар төсөл, арга хэмжээний нэрэнд "Төв, Хөшигийн хөндий" гэж тус тус нэмэх гэсэн саналыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 0

 Бүгд: 12

 100 хувийн саналаар санал дэмжигдлээ.

 **Ч.Улаан: -** 20.Монгол Улсын 2015 оны төсвийн тухай хуульд нэмэлт, өөрчлөлт оруулах тухай хуулийн 1 дүгээр зүйлийн "11 дүгээр заалтын" гэснийг "11 дүгээр зүйлийн" гэж, 2 дугаар зүйлийн "3/11-13 дугаар зүйл" гэснийг "3/12-14 дүгээр зүйл" гэж, төслийн 6 дугаар зүйлийн "Энэ хуулийн" гэснийг "Монгол Улсын 2015 оны төсвийн тухай хуулийн" гэж, хөрөнгө оруулалтын хавсралтын XI.1.3 дахь заалтын "Дархан" гэснийг "Дархан-Уул" гэж тус тус өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 1

 Бүгд: 12

 91.7 хувийн саналаар санал дэмжигдлээ.

 **Ч.Улаан: -** 21.Хөрөнгө оруулалтын хавсралтын Хөдөлмөрийн сайдын багцын XIY.1.3.1 дэх заалтын "боловсрол" гэснийг, Хууль зүйн сайдын багцын YII.4.1.4, YII.4.1.5, YII.4.1.6, YII.4.1.7, YII.4.1.8 дахь заалтын "өөрийн орлого" гэснийг тус тус хасах гэсэн саналыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 0

 Бүгд: 12

 100 хувийн саналаар санал дэмжигдлээ.

*Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалт явуулав.*

 **Ч.Улаан: -** 1.Байгаль орчин, ногоон хөгжил, аялал жуулчлалын сайдын багцын "Цэвэр агаар сан"-нийн төсвийг 2015 оны хүлээгдэж байгаа гүйцэтгэлд үндэслэн 2,499.0 сая төгрөгөөр нэмэгдүүлэх гэсэн саналыг дэмжээгүй Төсвийн байнгын хорооны саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 1

 Бүгд: 12

 91.7 хувийн саналаар санал дэмжигдлээ.

 **Ч.Улаан: -** 2.Улсын Их Хурлын гишүүн Д.Дэмбэрэлийн гаргасан төсвийн тодотголд хасаж тусгагдсан төрийн албан хаагчдын цалингийн дүнгээр төсвийн урсгал зардлыг нэмэгдүүлэх гэсэн саналыг дэмжье гэсэн санал хураалт явуулъя.

 Зөвшөөрсөн: 9

 Татгалзсан: 3

 Бүгд: 12

 75.0 хувийн саналаар санал дэмжигдлээ.

 Дээрх саналтай холбогдуулан Улсын Их Хурлын гишүүн Д.Дэмбэрэл, Сангийн сайд Б.Болор, Улсын Их Хурлын гишүүн Д.Ганхуяг нар үг хэлэв.

 **Ч.Улаан: -** Улсын Их Хурлын гишүүн Д.Дэмбэрэлийн гаргасан зарчмын зөрүүтэй санал дэмжигдсэнтэй холбогдуулан төсвийн тэнцлийг хангах үүднээс энэ өөрчлөлтийг “51.4”-ийн дүнд багтааж зохицуулах зарчмыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 0

 Бүгд: 12

 100 хувийн саналаар санал дэмжигдлээ.

 **Ч.Улаан: -** Төсвийн тэнцлийг хангах үүднээс энэ өөрчлөлтийг “51.4"-ийн дүнд багтааж зохицуулах зарчмыг дэмжье гэсэн саналыг хүчингүй болгож “51.1” гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 2

 Бүгд: 12

 83.3 хувийн саналаар санал дэмжигдлээ.

*Хүний хөгжил сангийн 2015 оны төсвийн тухай хуульд өөрчлөлт оруулах тухай хуулийн төслий**г хэлэлцүүлэгт бэлтгэх үүрэг бүхий ажлын хэсгийн гаргасан зарчмын зөрүүтэй саналын томьёоллоор санал хураалт явуулав.*

 **Ч.Улаан: -** 1.Төслийн 2 дугаар зүйлийн "хавсралт ёсоор шинэчлэн баталсугай" гэснийг "хавсралтаар өөрчлөн баталсугай" гэж найруулах гэсэн саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 1

 Бүгд: 12

 91.7 хувийн саналаар санал дэмжигдлээ.

 Дээрх саналтай холбогдуулан Улсын Их Хурлын гишүүн Ц.Даваасүрэн үг хэлэв.

*Нийгмийн даатгалын сангийн 2015 оны төсвийн тухай хуульд өөрчлөлт оруулах тухай хуулийн төслийг хэлэлцүүлэгт бэлтгэх үүрэг бүхий ажлын хэсгийн гаргасан зарчмын зөрүүтэй саналын томьёоллоор санал хураалт явуулав.*

 **Ч.Улаан: -** 1.Хөрөнгө оруулалтын хавсралтын 2.1.15 дахь заалтад тусгагдсан төсөл, арга хэмжээний нэрийн ард "/Дорнод, Хэрлэн сум/" гэж, 3.1.1 дэх заалтын "Чингэлтэй дүүрэг" гэсний дараа, Нийгмийн даатгалын ерөнхий газар" гэж тус тус нэмэх гэсэн саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 1

 Бүгд: 12

 91.7 хувийн саналаар санал дэмжигдлээ.

 **Ч.Улаан: -** 2.Хөрөнгө оруулалтын хавсралтын 1.2.11 дэх заалтад тусгагдсан төсөл, арга хэмжээний "тасгийн" гэснийг "хэлтсийн" гэж, 2.1.7, 2.1.8 дахь заалтад тусгагдсан төсөл, арга хэмжээний "хэлтсийн" гэснийг "тасгийн" гэж тус тус өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 1

 Бүгд: 12

 91.7 хувийн саналаар санал дэмжигдлээ.

 **Ч.Улаан: -** 3.Хөрөнгө оруулалтын хавсралтын 3.1.1 дэх заалтад тусгагдсан төсөл, арга хэмжээний "/ISO:900/" гэснийг "/ISO:9001:2008/" гэж, мөн заалтын "хөтөлбөр" гэснийг "баталгаажилт олгох хөтөлбөрийг хэрэгжүүлэх" гэж тус тус өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 1

 Бүгд: 12

 91.7 хувийн саналаар санал дэмжигдлээ.

Дээрх саналтай холбогдуулан Улсын Их Хурлын гишүүн Ц.Даваасүрэн үг хэлэв.

 **Ч.Улаан: -** 4.Хүний хөгжил сангийн 2015 оны төсвийн тухай хуульд өөрчлөлт оруулах тухай хууль, Нийгмийн даатгалын сангийн 2015 оны төсвийн тухай хуульд өөрчлөлт оруулах тухай хуулийг баталсан өдрөөс эхлэн дагаж мөрдөх гэсэн саналыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 0

 Бүгд: 12

 100 хувийн саналаар санал дэмжигдлээ.

 **Ч.Улаан: -** 5.Төрийн өндөр болон улс төрийн албан тушаалтны цалинг 30 хувиар бууруулахгүй байхаар шийдвэрлэсэнтэй холбогдуулан төсөвт байгууллагын төлөх Нийгмийн даатгалын шимтгэлийн орлогыг 210.0 сая төгрөгөөр нэмэгдүүлэх гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 3

 Бүгд: 13

 76.9 хувийн саналаар санал дэмжигдлээ.

 Дээрх саналтай холбогдуулан Улсын Их Хурлын гишүүн Ц.Даваасүрэнгийн тавьсан асуултад Сангийн яамны Төсвийн зарлагын хэлтсийн дарга О.Хуягцогт хариулж, тайлбар хийв.

 Байнгын хорооноос гарах танилцуулгыг Улсын Их Хурлын гишүүн Д.Ганхуяг Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 14 цаг 05 минутад хэлэлцэж дуусав.*

 **Хоёр. Монгол Улсын нэгдсэн төсвийн 2015 оны төсвийн хүрээний мэдэгдэл, 2016-2017 оны төсвийн төсөөллийн тухай хуульд өөрчлөлт оруулах тухай хуулийн төсөл** */Засгийн газар 2015.10.06-ны өдөр өргөн мэдүүлсэн, анхны хэлэлцүүлэг үргэлжилнэ/*

Хэлэлцэж буй асуудалтай холбогдуулан Сангийн сайд Б.Болор, Сангийн дэд сайд С.Пүрэв, Сангийн яамны төрийн нарийн бичгийн дарга Х.Ганцогт, мөн яамны Төсвийн бодлого, төлөвлөлтийн газрын дарга Ж.Ганбат, тус газрын Төсвийн орлогын хэлтсийн дарга Э.Алтанзул, Төсвийн нэгтгэлийн хэлтсийн дарга Д.Өлзийсайхан, Төсвийн зарлагын хэлтсийн дарга О.Хуягцогт, Орон нутгийн хөгжлийн сангийн нэгдсэн хэлтсийн дарга М.Батгэрэл, Хөгжлийн санхүүжилт, өрийн удирдлагын газрын дарга Б.Гантулга, тус газрын Өрийн удирдлагын хэлтсийн дарга Н.Нарангэрэл, Зээл, тусламжийн бодлогын хэлтсийн дарга З.Мөнх-Оргил, Төрийн сангийн газрын дарга С.Наранцогт, тус газрын Санхүүжилт, тайлан бүртгэлийн хэлтсийн дарга М.Батхуяг, Төсвийн хөрөнгө оруулалтын газрын дарга А.Мөнхбаясгалан, Эдийн засгийн бодлогын газрын дарга Г.Батхүрэл, тус газрын Хөгжлийн бодлого, төлөвлөлтийн хэлтсийн дарга Ч.Тавинжил, Макро эдийн засгийн бодлогын хэлтсийн дарга Ч.Отгонбаяр, Хууль, худалдан авах ажиллагааны газрын дарга Э.Хангай, Санхүүгийн бодлогын газрын дарга Б.Нямаа, тус газрын Санхүүгийн хөрөнгийн удирдлагын хэлтсийн дарга Б.Төгөлдөр, Санхүүгийн зах зээл, даатгалын хэлтсийн дарга Н.Мандуул нар оролцов.

 Хуралдаанд Төсвийн байнгын хорооны ажлын албаны ахлах зөвлөх Д.Отгонбаатар, зөвлөх Ё.Энхсайхан, Б.Гандулам, референт Ц.Батбаатар, Г.Нарантуяа нар байлцав.

 *Монгол Улсын нэгдсэн төсвийн 2015 оны төсвийн хүрээний мэдэгдэл, 2016, 2017 оны төсвийн төсөөллийн тухай хуульд өөрчлөлт оруулах тухай хуулийн төслийг хэлэлцүүлэгт бэлтгэх үүрэг бүхий ажлын хэсгийн гаргасан зарчмын зөрүүтэй саналын томьёоллоор санал хураалт явуулав.*

 **Ч.Улаан: -** 1.Төслийн 1 дүгээр зүйлийн “2015-2015 оны” гэснийг “2016-2017” оны гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 2

 Бүгд: 12

 83.3 хувийн саналаар санал дэмжигдлээ.

 **Ч.Улаан: -** 2.Төслийн 1 дүгээр зүйлийн эдийн засгийн үзүүлэлт дэх нэгдсэн төсвийн тэнцвэржүүлсэн орлогын хэмжээ 2015 онд “6,128.0” гэснийг “6,073.9” гэж, ДНБ-нд эзлэх хувь “26.0” гэснийг “25.8” гэж тус тус өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 2

 Бүгд: 12

 83.3 хувийн саналаар санал дэмжигдлээ.

 **Ч.Улаан: -** 3.Төслийн 1 дүгээр зүйлийн эдийн засгийн үндсэн үзүүлэлт дэх нэгдсэн төсвийн нийт зарлагын дээд хэмжээ 2015 онд “7,307.2” гэснийг “7,253.3” гэж, ДНБ-нд эзлэх хувь “31.0” гэснийг “30.8” гэж тус тус өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 0

 Бүгд: 12

 100 хувийн саналаар санал дэмжигдлээ.

 **Ч.Улаан: -** 4.Төслийн 1 дүгээр зүйлийн эдийн засгийн үзүүлэлт дэх нэгдсэн төсвийн нийт зарлагын өсөлтийн хэмжээ 2015 онд “162.6” гэснийг “108.7” гэж, ДНБ-нд эзлэх хувь “0.7” гэснийг “0.5” гэж тус тус өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 8

 Татгалзсан: 4

 Бүгд: 12

 66.7 хувийн саналаар санал дэмжигдлээ.

 **Ч.Улаан: -** 5.Төслийн 1 дүгээр зүйлийн эдийн засгийн үндсэн үзүүлэлт дэх нэгдсэн төсвийн хөрөнгийн зардлын хэмжээ 2015 онд “1,576.7” гэснийг “1,530.7 гэж, ДНБ-нд эзлэх хувь “6.7” гэснийг “6.5” гэж тус тус өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 13

 Татгалзсан: 0

 Бүгд: 13

 100 хувийн саналаар санал дэмжигдлээ.

 Байнгын хорооноос гарах танилцуулгыг Улсын Их Хурлын гишүүн Д.Ганхуяг Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 14 цаг 11 минутад хэлэлцэж дуусав.*

 **Гурав. Төсвийн тухай хуульд нэмэлт оруулах тухай, Онцгой албан татварын тухай хуульд өөрчлөлт оруулах тухай, Өрийн удирдлагын тухай хуульд нэмэлт оруулах тухай хууль, Төрийн албаны тухай хуулийн зарим заалтыг хүчингүй болсонд тооцох тухай, Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуульд өөрчлөлт оруулах тухай, Монгол Улсын Засгийн газрын тухай хуульд өөрчлөлт оруулах тухай, Гүйцэтгэх ажлын тухай хуульд өөрчлөлт оруулах тухай, Авлигын эсрэг хуульд өөрчлөлт оруулах тухай, Эрүүл мэндийн даатгалын тухай хуулийг дагаж мөрдөх журмын тухай хуульд нэмэлт, өөрчлөлт оруулах тухай, Шинжлэх ухаан, технологийн тухай хуульд өөрчлөлт оруулах тухай, Концессын тухай хуульд нэмэлт, өөрчлөлт оруулах тухай хуулийн төслүүд болон “Төрийн захиргааны байгууллагын тогтолцоо, бүтцийн ерөнхий бүдүүвчийг шинэчлэн батлах тухай”, “Тогтоолд нэмэлт, өөрчлөлт оруулах тухай” Улсын Их Хурлын тогтоолын төсөл** */Засгийн газар 2015.10.06-ны өдөр Монгол Улсын 2015 оны төсвийн тухай хуульд нэмэлт, өөрчлөлт оруулах тухай, Хүний хөгжил сангийн 2015 оны төсвийн тухай хуульд өөрчлөлт оруулах тухай, Нийгмийн даатгалын сангийн 2015 оны төсвийн тухай хуульд өөрчлөлт оруулах тухай хуулийн төслүүдийн хамт өргөн мэдүүлсэн, анхны хэлэлцүүлэг/*

Хэлэлцэж буй асуудалтай холбогдуулан Сангийн сайд Б.Болор, Сангийн дэд сайд С.Пүрэв, Сангийн яамны төрийн нарийн бичгийн дарга Х.Ганцогт, мөн яамны Төсвийн бодлого, төлөвлөлтийн газрын дарга Ж.Ганбат, тус газрын Төсвийн орлогын хэлтсийн дарга Э.Алтанзул, Төсвийн нэгтгэлийн хэлтсийн дарга Д.Өлзийсайхан, Төсвийн зарлагын хэлтсийн дарга О.Хуягцогт, Орон нутгийн хөгжлийн сангийн нэгдсэн хэлтсийн дарга М.Батгэрэл, Хөгжлийн санхүүжилт, өрийн удирдлагын газрын дарга Б.Гантулга, тус газрын Өрийн удирдлагын хэлтсийн дарга Н.Нарангэрэл, Зээл, тусламжийн бодлогын хэлтсийн дарга З.Мөнх-Оргил, Төрийн сангийн газрын дарга С.Наранцогт, тус газрын Санхүүжилт, тайлан бүртгэлийн хэлтсийн дарга М.Батхуяг, Төсвийн хөрөнгө оруулалтын газрын дарга А.Мөнхбаясгалан, Эдийн засгийн бодлогын газрын дарга Г.Батхүрэл, тус газрын Хөгжлийн бодлого, төлөвлөлтийн хэлтсийн дарга Ч.Тавинжил, Макро эдийн засгийн бодлогын хэлтсийн дарга Ч.Отгонбаяр, Хууль, худалдан авах ажиллагааны газрын дарга Э.Хангай, Санхүүгийн бодлогын газрын дарга Б.Нямаа, тус газрын Санхүүгийн хөрөнгийн удирдлагын хэлтсийн дарга Б.Төгөлдөр, Санхүүгийн зах зээл, даатгалын хэлтсийн дарга Н.Мандуул нар оролцов.

 Хуралдаанд Төсвийн байнгын хорооны ажлын албаны ахлах зөвлөх Д.Отгонбаатар, зөвлөх Ё.Энхсайхан, Б.Гандулам, референт Ц.Батбаатар, Г.Нарантуяа нар байлцав.

 Хуулийн төсөлтэй холбогдуулан Улсын Их Хурлын гишүүн Р.Амаржаргал, Ц.Даваасүрэн нарын тавьсан асуултад ажлын хэсгийн ахлагч, Улсын Их Хурлын гишүүн Д.Ганхуяг хариулж, тайлбар хийв.

 *Төсвийн тухай хуульд нэмэлт оруулах тухай, Онцгой албан татварын тухай хуульд өөрчлөлт оруулах тухай, Өрийн удирдлагын тухай хуульд нэмэлт оруулах тухай хууль, Төрийн албаны тухай хуулийн зарим заалтыг хүчингүй болсонд тооцох тухай, Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуульд өөрчлөлт оруулах тухай, Гүйцэтгэх ажлын тухай хуульд өөрчлөлт оруулах тухай, Авлигын эсрэг хуульд өөрчлөлт оруулах тухай, Эрүүл мэндийн даатгалын тухай хуулийг дагаж мөрдөх журмын тухай хуульд нэмэлт, өөрчлөлт оруулах тухай, Шинжлэх ухаан, технологийн тухай хуульд өөрчлөлт оруулах тухай, Концессын тухай хуульд нэмэлт, өөрчлөлт оруулах тухай хуулийн төслүүд болон “Төрийн захиргааны байгууллагын тогтолцоо, бүтцийн ерөнхий бүдүүвчийг шинэчлэн батлах тухай”, “Тогтоолд нэмэлт, өөрчлөлт оруулах тухай” Улсын Их Хурлын тогтоолын төслийг хэлэлцүүлэгт бэлтгэх үүрэг бүхий ажлын хэсгийн гаргасан зарчмын зөрүүтэй саналын томьёоллоор санал хураалт явуулав.*

 **Ч.Улаан: -** 1.Авлигын эсрэг хуульд өөрчлөлт оруулах тухай, Концессын тухай хуульд өөрчлөлт оруулах тухай, Гүйцэтгэх ажлын тухай хуульд өөрчлөлт оруулах тухай, Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуульд өөрчлөлт оруулах тухай, Онцгой албан татварын тухай хуульд өөрчлөлт оруулах тухай, Өрийн удирдлагын тухай хуульд нэмэлт оруулах тухай, Шинжлэх ухаан, технологийн тухай хуульд өөрчлөлт оруулах тухай, Төрийн албаны тухай хуулийн зарим заалтыг хүчингүй болсонд тооцох тухай, Төсвийн тухай хуульд өөрчлөлт оруулах тухай хуулийн төслүүдэд тусгагдсан хуулийн хэрэгжих хугацааг Монгол Улсын 2015 оны төсвийн тухай хуульд нэмэлт, өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөнө гэсэн саналыг дэмжье гэсэн санал хураалт явуулъя.

 Зөвшөөрсөн: 13

 Татгалзсан: 0

 Бүгд: 13

 100 хувийн саналаар санал дэмжигдлээ.

 **Ч.Улаан: -** 2.Эрүүл мэндийн даатгалын тухай хуулийг дагаж мөрдөх журмын тухай хуульд нэмэлт, өөрчлөлт оруулах тухай хуулийн төсөлд тусгагдсан хуулийн хэрэгжих хугацааг Хүний хөгжил сангийн 2015 оны төсвийн тухай хуульд өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөнө гэсэн саналыг дэмжье гэсэн санал хураалт явуулъя.

 Зөвшөөрсөн: 13

 Татгалзсан: 0

 Бүгд: 13

 100 хувийн саналаар санал дэмжигдлээ.

 **Ч.Улаан: -** 3.Концессын тухай хуулийн 6.2 дахь хэсэгт "6.2.Концессын асуудал эрхэлсэн төрийн захиргааны байгууллага дараах бүрэн эрхийг хэрэгжүүлнэ:" гэж заасантай холбогдуулж Концессын тухай хуульд өөрчлөлт оруулах тухай хуулийн төслийн 1 дүгээр зүйлийн 1 дэх заалтаар хөндөгдсөн 6.2.13 дахь заалт дахь "Концессын асуудал эрхэлсэн төрийн захиргааны байгууллага нь" гэснийг төслөөс хасах гэсэн саналыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 0

 Бүгд: 12

 100 хувийн саналаар санал дэмжигдлээ.

 **Ч.Улаан: -** 4.Онцгой албан татварын тухай хуульд өөрчлөлт оруулах тухай хуулийн төслийн 1 дүгээр зүйлд заасан “0-452,000” гэснийг “0-750,000” гэж, “0-459,000” гэснийг “0-750,000” гэж, “0-565,000” гэснийг “0-850,000” гэж тус тус өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 1

 Бүгд: 12

 91.7 хувийн саналаар санал дэмжигдлээ.

 Дээрх саналтай холбогдуулан Улсын Их Хурлын гишүүн Ч.Улааны тавьсан асуултад ажлын хэсгийн ахлагч, Улсын Их Хурлын гишүүн Д.Ганхуяг, Сангийн яамны Төсвийн бодлого, төлөвлөлтийн газрын Төсвийн орлогын хэлтсийн дарга Э.Алтанзул нар хариулж, тайлбар хийв.

 **Ч.Улаан: -** 5.Газрын тос, газрын тосны бүтээгдэхүүнийг төвийн боомтуудаар импортлоход импортын гаалийн татварын хувь хэмжээг нэмэгдүүлэхээр тусгасан "Тогтоолд нэмэлт, өөрчлөлт оруулах тухай" Монгол Улсын Их Хурлын тогтоолын төслийг хэлэлцэх шаардлагагүй гэж үзэж төсөл санаачлагчид нь буцаах саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 1

 Бүгд: 12

 91.7 хувийн саналаар санал дэмжигдлээ.

  *Монгол Улсын Засгийн газрын тухай хуульд өөрчлөлт оруулах тухай хуулийн төслийн талаар санал хураалт явуулав.*

 **Ч.Улаан: -** 1.Засгийн газрын тухай хуулийн 18 дугаар зүйлийн 18.7 дахь хэсгийн “дэд сайд” гэснийг хассугай, 2.Монгол Улсын Засгийн газрын тухай хуулийн 18.1 дүгээр зүйл, 18 дугаар зүйлийн 18.5 дахь хэсгийг тус тус хүчингүй болсонд тооцсугай, 3.Энэ хуулийг Монгол Улсын 2015 оны төсвийн тухай хуульд нэмэлт, өөрчлөлт оруулах тухай хуулийн төсөл хүчин төгөлдөр болсон өдрөөс эхлэн дагаж мөрдөнө гэсэн саналыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 0

 Бүгд: 12

 100 хувийн саналаар санал дэмжигдлээ.

 Дээрх саналтай холбогдуулан Улсын Их Хурлын гишүүн Ц.Даваасүрэн үг хэлэв.

 *Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалт явуулав.*

 **Ч.Улаан: -** 1.Улсын Их Хурлын гишүүн Д.Батцогт, Д.Ганхуяг нарын гаргасан, Онцгой албан татварын тухай хуульд өөрчлөлт оруулах тухай хуулийн төслийн 3 дахь заалтаас "Эрээнцав" боомтыг хасаж тусад нь бүлэглэж татварыг хэвээр үлдээх гэсэн санал хураалт явуулъя.

 Зөвшөөрсөн: 13

 Татгалзсан: 0

 Бүгд: 13

 100 хувийн саналаар санал дэмжигдлээ.

 Дээрх саналтай холбогдуулан Улсын Их Хурлын гишүүн Ч.Улааны тавьсан асуултад Улсын Их Хурлын гишүүн Д.Батцогт, Сангийн яамны Төсвийн бодлого, төлөвлөлтийн газрын Төсвийн орлогын хэлтсийн дарга Э.Алтанзул нар хариулж, тайлбар хийв.

 Байнгын хорооноос гарах танилцуулгыг Улсын Их Хурлын гишүүн Д.Ганхуяг Улсын Их Хурлын чуулганы нэгдсэн хуралдаанд танилцуулахаар тогтов.

 *Хуралдаан 2 цаг 07 минут үргэлжилж, 19 гишүүнээс 13 гишүүн ирж, 68.5 хувийн ирцтэйгээр 14 цаг 48 минутад өндөрлөв.*

 Тэмдэглэлтэй танилцсан:

 ТӨСВИЙН БАЙНГЫН

 ХОРООНЫ ДАРГА Ч.УЛААН

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Д.УЯНГА

**МОНГОЛ УЛСЫН ИХ ХУРЛЫН 2015 ОНЫ НАМРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 10 ДУГААР САРЫН 28-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Ч.Улаан: -** Гишүүдийн энэ өдрийн амгаланг айлтгая. Хуралдаанд хүрэлцэн ирсэн гишүүд картуудаа хийе. Хуралдааны ирц бүрдсэн байгаа. Та бүхэнд ирц танилцуулъя. Р.Амаржаргал гишүүн ирсэн байна. Д.Ганбат гишүүн, аль нь юм бэ манайх. Энэ нэг жаахан ялгаж салгах хэрэгтэй болсон байна. Манай Байнгын хорооны хуралд гишүүн биш гишүүд бас ирээд картаа хийсэн учраас дотор ялгаж салгах хэрэгтэй байгаа юм байна.

 Р.Амаржаргал гишүүн ирсэн байна. Ц.Даваасүрэн гишүүн, Я.Санжмятав гишүүн, Б.Чойжилсүрэн гишүүн, Н.Батбаяр гишүүн, Д.Дэмбэрэл, М.Сономпил гишүүн, Д.Батцогт гишүүн, М.Зоригт гишүүн, Б.Болор сайд, Л.Эрдэнэчимэг гишүүн, Д.Ганхуяг гишүүн, Ч.Улаан нар ирсэн байна. Хурлын ирц хангалттай байна. 57.9 хувийн ирцтэй байна.

 Төсвийн байнгын хорооны хуралдаан нээснийг мэдэгдье. Төсвийн байнгын хорооны хуралдаанаар дараах асуудлуудыг хэлэлцүүлэхээр санал болгож байна. Өчигдөр Байнгын хорооны хуралдаанаас хойш Засгийн газар бүлгүүд намын бүлгүүд Байнгын хороодын төлөөллүүд бас ажиллаад Сангийн яам, Засгийн газартай ажиллаад ингээд өнөөдөр одоо хэлэлцүүлгээ үргэлжлүүлэхээр тохирсон.

 Хамгийн гол нь төсөв дээр гарсан олон саналуудыг хэрхэн шийдэх талаар нэгдмэл байр суурьд хүрсэн байгаа. Ингээд төсвийнхөө үндсэн тэнцвэр үзүүлэлтийг хадгалаад гарсан одоо зарлага нэмэгдүүлэх хөрөнгө оруулалт нэмэгдүүлэх саналуудыг бодлогын хүрээнд татаж авахаар ингэж ярьсан.

 Тийм учраас өнөөдөр одоо төлөвлөсөн 3 асуудлыг хэлэлцэх санал оруулж байна. 1 дүгээрт Монгол Улсын 2015 оны төсвийн тухай хуульд нэмэлт өөрчлөлт оруулах тухай, Хүний хөгжил сангийн 2015 оны төсвийн тухай хуульд өөрчлөлт оруулах тухай, Нийгмийн даатгалын сангийн 2015 оны төсвийн тухай хуульд өөрчлөлт оруулах тухай хуулийн төслүүд 2 дахь хэлэлцүүлгийг хийнэ.

 2 дугаарт Монгол Улсын нэгдсэн төсвийн 2015 оны төсвийн хүрээний мэдэгдэл, 2016, 2017 оны төсвийн төсөөллийн тухай хуульд өөрчлөлт оруулах тухай хуулийн төсөл анхны хэлэлцүүлэг, 3 дугаарт энэ төсвийн хуулийг дагалдаж орж ирсэн өргөн баригдсан хуулиудыг хэлэлцье гэсэн ийм 3 асуудлыг өнөөдөр хэлэлцэх саналтай байна. Өөр саналтай гишүүд байна уу? Хэлэлцэх асуудалтай холбоотой. Өөр саналтай гишүүд алга байна. Хэлэлцэх асуудлаа тогтлоо.

Ингээд 1 дүгээр асуудлаа хэлэлцье. Монгол Улсын 2015 оны төсвийн тухай хуульд нэмэлт өөрчлөлт оруулах тухай, Хүний хөгжил сангийн 2015 оны төсвийн тухай хуульд өөрчлөлт оруулах тухай, Нийгмийн даатгалын сангийн 2015 оны төсвийн тухай хуульд өөрчлөлт оруулах тухай хуулиудын 2 дахь хэлэлцүүлгийг хийе. Ажлын хэсгийн бүрэлдэхүүнийг танилцуулъя. Ажлын хэсэг Б.Болор сайдаар ахлуулсан Сангийн яамны холбогдох газар, хэлтсийн дарга нар оролцож байна. Ажлын хэсэг.

 Хуулийн төслүүдийг Их Хурлын хуралдаанд бэлтгүүлэхээр Их Хурлын ажлын хэсэг гарч ажилласан. Байнгын хороон дээр ажлын хэсэг гарч ажилласан байгаа. Ингээд Байнгын хорооны ажлын хэсгийн ахлагч Улсын Их Хурлын гишүүн Д.Ганхуяг ажлын хэсэг ажилласан дүнгийн тухай танилцуулна. Төсвийн бодлого үндсэн тэнцвэр үзүүлэлтүүдийн хувьд бол Улсын Их Хурлын ажлын хэсэг дээр ярьж Засгийн газраас өргөн барьсан үндсэн тэнцвэрийг бол хэвээр нь хадгалах ийм одоо шийдвэрт хүрсэн байгаа. Ингээд одоо энэ нэгдсэн тэнцвэрийн хүрээнд одоо ажиллаж тодорхой ажлын хэсэг саналаа гаргасан байгаа. Д.Ганхуяг гишүүний микрофоныг нээе. Хаана байгаа юм.

 **Д.Ганхуяг: -** Байнгын хорооны дарга, эрхэм гишүүд ээ Монгол Улсын Засгийн газраас өргөн мэдүүлсэн 2015 оны төсвийн тухай хуульд нэмэлт өөрчлөлт оруулах тухай, Нийгмийн даатгалын сангийн 2015 оны төсвийн тухай хуульд өөрчлөлт оруулах тухай, Хүний хөгжлийн сангийн 2015 оны төсвийн тухай хуульд өөрчлөлт оруулах тухай хуулийн төслүүд болон дагалдан өргөн мэдүүлсэн хууль тогтоолын төслийг Төсвийн байнгын хорооноос байгуулагдсан ажлын хэсэг хэлэлцээд дараах санал, дүгнэлтийг гарган танилцуулж байна.

 1 дүгээрт 2015 оны төсвийг баталсан батлахад бол төсвийн алдагдлыг 5 хувьтай байхаар баталсан. Засгийн газраас төсвийн орлого буурч байгаа учраас 5 хувьдаа багтаах энэ төслийг Улсын Их Хуралд оруулсан байгаа. Төсвийн байнгын хорооны ажлын хэсэг ажиллаад энэ 5 хувийн алдагдлыг хэвээр нь барих ийм байдлаар асуудлыг шийдэж байна.

 Улсын Их Хурал дахь Ардчилсан намын бүлэг, Шударга ёс эвслийн бүлэг ийм зарчмын санал гаргасан. 1 дүгээрт төсвийн орлого буурсан ийм байдалтай байгаа учраас 2015 оны төсвийн тодотголоор шинээр төсвийн зарлагыг нэмэгдүүлэх санал гаргахгүй байх. Засгийн газраас өргөн барьсан хуулийн төслийг дэмжих, 3-т нь бол Байнгын хороод дээр Төсвийн байнгын хорооноос бусад Байнгын хороод дээр төсвийн зарлага нэмэхээр гарсан саналуудыг татах нь зүйтэй гэсэн бүлгийн шийдвэрийг танилцуулахаар ингэж тохирсон байгаа.

 Тэгээд төсвийн орлогыг бол нэг 50 орчим тэрбум төгрөгөөр бууруулж байгаа. Тэр хэмжээгээрээ төсвийн орлого бууралттай байгаа эрсдэл бол багасна гэж ингэж ойлгож байгаа. Хэдхэн зарчмын зөрүүтэй санал гарсан. Энэ зарчмын зөрүүтэй санал бол ажлын хэсэг дээр дэмжигдсэн ийм саналууд байгаа.

 Тийм учраас энэ зарчмын зөрүүтэй саналаар санал хурааж өгнө үү гэж ингэж хэлэх байна. Юуны Засгийн газраас өргөн барьсан Төсвийн хуулийн тэнцэл алдагдлын асуудал бол яг Засгийн газраас өргөн барьсан хэмжээндээ нэмэгдэхгүйгээр бас нэг бас дахиж тэмдэглэж хэлэх байна. Баярлалаа.

 **Ч.Улаан: -** Д.Ганхуяг гишүүнд баярлалаа. Ажлын хэсэг дээр яригдсаны дагуу ойлголцсоны дагуу бүлгүүдийн дарга нарын саналыг сонсъё. Б.Гарамгайбаатар гишүүний микрофоныг нээе.

 **Б.Гарамгайбаатар: -** Баярлалаа. Улсын Их Хурал дахь Ардчилсан намын бүлэг санал, дүгнэлтээ Төсвийн байнгын хороонд хүргүүлснийг сая ажлын хэсгийн ахлагч Д.Ганхуяг гишүүн танилцуулгатай дурдаж байна. Иймд Улсын Их Хурлын Төсвийн байнгын хорооны ажлын хэсгээс Монгол Улсын 2015 оны төсвийн тухай хуульд нэмэлт өөрчлөлт оруулах тухай хуулийн төсөлд тусгахаар гаргасан саналуудыг дэмжсэн нөхцөлд Монгол Улсын 2015 оны төсвийн тухай хуульд нэмэлт, өөрчлөлт оруулах тухай хуулийн 2 дахь хэлэлцүүлэгт Улсын Их Хурлын бусад Байнгын хороод Төсвийн зарлагын хяналтын дэд хороодоос гаргасан зарчмын зөрүүтэй саналуудыг санал хураалгахгүйгээр татаж авч байгаагаа үүгээр мэдэгдэж байна.

 **Ч.Улаан: -** Баярлалаа Б.Гарамгайбаатар даргад. Монгол ардын намын бүлгийн, за Ардын намын бүлгийн дарга байна уу? Энэ чинь Монгол ардын хувьсгалт нам, Үндэсний ардчилсан намын Шударга ёс эвслийн бүлгийн дарга Н.Батцэрэг дарга. Н.Батцэрэг даргын микрофоныг нээе.

 **Н.Батцэрэг: -** Байнгын хорооны дарга, эрхэм гишүүд ээ, та бүгдийн энэ өдрийн амрыг эрж байна. 2015 оны төсвийн тодотгол дээр бусад Байнгын хороод дээр гишүүдийн гаргасан зардал нэмсэн ийм саналын томьёоллуудыг санал хураахгүйгээр татаж авах нь зүйтэй гэдэгтэй санал нэг байна.

 **Ч.Улаан: -** Н.Батцэрэг даргад баярлалаа. Монгол ардын намын бүлгийн саналыг хэн танилцуулах вэ? Их Хурлын ажлын хэсэг дээр бол одоо Монгол ардын намын бүлэг дотор байгуулагдсан ажлын хэсгийн даргатай бид нар бол ярилцаж аливаа одоо санал нэмэх саналыг бол гаргахгүй байхаар одоо ингэж ойлголцсон гэдгээ бол танилцуулсан. Д.Ганхуяг ажлын хэсгийн ахлагч.

 **Д.Ганхуяг: -** Баярлалаа. Монгол ардын бүлгийн тухайд бол тэр цалин бууруулахаас бусад хэлбэрээр зардал нэмэхгүй байх нь зүйтэй гэсэн ийм санал, дүгнэлтийг ирүүлсэн байгаа.

 **Ч.Улаан: -** За бүлгүүдийн саналыг сонслоо. Бид нэг зарчим тогтлоо шүү. Төсвийн зарлага нэмэгдүүлэх, орлого нэмэгдүүлэх саналуудыг бол татаж авъя. Ингээд 2015 оны төсвийн тодотголын үндсэн тэнцвэр шалгуур үзүүлэлт болох төсвийн алдагдлын 5 хувь дотор багтааж одоо зохицуулалтаа хийх ойлголттойгоор энэ саналуудыг татаж авлаа гэж. Тийм ээ? Байнгын хороодын болоод бүлгийн санал юу дээр гарсан саналыг татаж авлаа. Гишүүд Байнгын хорооны хуралдаанд оролцож байгаа гишүүд ажлын хэсгийн гишүүдэд ч гэсэн энэ зарчим бас адилхан үйлчлэх байх гэж бодож байгаа. Ингээд энэ зарчим тогтлоо. Одоо хэлэлцэж байгаа асуудалтай холбоотойгоор асуулт асуух гишүүд, тодруулах гишүүд нэрээ өгье.

 Д.Ганбат гишүүн, Р.Амаржаргал гишүүнээр асуулт асуух гишүүдийг тасаллаа. Д.Дэмбэрэл гишүүн орлоо. Д.Дэмбэрэл гишүүнээр тасаллаа. Д.Ганбат гишүүний микрофоныг нээе. Манай Байнгын хорооны гишүүн биш гэхдээ хуулийн дагуу Байнгын хорооны хуралдаанд оролцож саналаа илэрхийлэх хэлэх энэ бололцоог нь өгч байна.

 **Д.Ганбат: -** Баярлалаа бололцоо гаргаж өгч байгаад. Төсвийн байнгын хорооны удирдлагад. Би санал асуулт асуух гээд байна. Тэгээд энэ одоо 2015 оны төсвийн тодотголоор одоо нэг 2 сар л үлдээд байна гэж ойлгож байна. Энэ 2 сард ямар хүмүүсийн хэчнээн хүмүүсийн цалинг хэд хэдэн төгрөгөөр хасах гээд байгаа юм бэ? Яагаад хасаж байгаа юм бэ? Энэ хүмүүсийн цалинг яг тийм газрын тийм хүмүүс дээр тийм шалтгаар хасаж байна гээд хэлчих хэрэгтэй байна л даа надад яг тодорхой.

Миний ойлгож байгаагаар бол хүний цалингаар хамгийн сүүлд л оролдох ёстой. Хуулийн зүйл заалттай байгаа. Тэр хуулийн зүйл заалт байгаа байх. Тэгээд ер нь сүүлийн үед зарим газруудад бас нэг төрийн алба улс төрийн албан тушаалтнууд цалингүй ажиллана гэдэг моод гарч ирж байна л даа. Тэр бол ёстой нэг буруу зүйл байх. Тэр коммунизмын бид нарын байгуулах гээд байсан коммунизмын үе чинь л бүгдээрээ тэгээд чадлаараа жил хийгээд хүссэн цалингаа аваад л хүссэнээрээ амьдардаг тэр нийгмийг чинь бид нар байгуулж чадаагүй шүү дээ.

 Тэгээд одоо тэр цалинг нь багасгадаг талхны үнэ бол хэдэн жилийн өмнө бол хэдэн сарын өмнө бол 500-700, 800 гээд 2 дахин нэмэгдсэн байдаг. Цалин бол одоо тэр хэмжээгээр нэмэгдээгүй гэсэн байгаа мөртөө хэнийг ч гэсэн цалинг хасах гээд байх юм. Хэн хэний цалинг хасаад байгаа түүнийгээ нэг хэлмээр байх юм. Яагаад хасаж байгаа гэдгээр хэлмээр байх юм. Тэгээд үүнд ямар логик байгааг хэлмээр байна. Үүнээс гадна тэгээд энэ хүмүүс чинь тэгээд цалингаа хасуулахаар тийм хэрэггүй ажилтай хүмүүс юм уу гэсэн ийм асуулт байна. Тэгээд тодруулъя дараа нь.

 **Ч.Улаан: -** Асуусан уу? Тодруулъя ажлын хэсгийн ахлагч тодруулах уу? Одоо чинь хэн хариулах билээ? Б.Болор сайд хариулж болно ажлын хэсэг тийм ээ? Тийм. Тэр бодлоготой л төсвийн бодлоготой холбоотой асуулаа л даа. Тийм ээ орж ирсэн саналыг үндэслэлийг асууж байна тийм ээ? Б.Болор сайдын микрофоныг нээгээрэй.

 **Б.Болор: -** Баярлалаа. Та бүхэндээ энэ өдрийн мэндийг хүргэе. Тэгэхээр Д.Ганбат гишүүний асуултад хариулъя. Энэ асуудал бол их л яригдсандаа. Анхны хэлэлцүүлгээр ч нэлээн яригдсан. Бүх Байнгын хороодоор хэлэлцэгдээд явахад ч нэлээн яригдсан. Одоо бол өнөөдөр бид төсвийн тодотголыг ярьж байна. Улс орны эдийн засаг нэлээн хүндэрсэн төсвийн орлого нэлээн тасалдсан байгаа ийм үед тодорхой улс орнууд авч хэрэгжүүлдэг л арга хэмжээнүүдийн л нэг л дээ. Тэгээд үүн дээр бол яах вэ төрийн өндөр дээд албан тушаалтан болон улс төрийн албан тушаалтнуудын цалинг он дуустал нэг 30 хувиар буулгаад явъя гэдэг ийм л одоо зарчим баримталж Засгийн газар өргөн мэдүүлсэн.

 Тэгээд энэ эдийн засгийн хүндрэлтэй байгаа ийм үед бид бас нийгэмд ер нь хүнд байгаа гэдгийг бас мэдрүүлэх ингээд ер нь бусад улс орнуудын одоо жишиг ч гэсэн энэ жишгээр энэ арга хэмжээг авч байсан ийм нөхцөл байдлууд бол нэлээн байдаг юм байна лээ. Тэгээд ингэж л оруулж ирсэн. Энд бол төсвийн тодотгол дээр бид нар тодотгол одоо хэлэлцэж байна. Тодотгол дээр бол улс төрийн албан тушаалтнууд болон төрийн өндөр дээд албан тушаалтнууд гэсэн ийм л зарчмаар оруулж ирсэн байгаа. Үүнийг бол одоо Их Хурал Их Хурлын гишүүд маань хэлэлцэн шийдвэрлэх байх. Энэ бол та бүгдийн бүрэн эрхийн асуудал.

 **Ч.Улаан: -** Тодруулах уу? Д.Ганбат гишүүний микрофоныг өгье. Яах вэ ерөнхийдөө бид нар мэдэх юм байна. Б.Болор сайдын хэлж байгааг. Би бол тов тодорхой асуулт асуугаад байгаа юм л даа. Тэр хэчнээн хүн юм бэ төрийн өндөр албан тушаалтан улс төрийн албан тушаалтан гэдэг нь тийм ээ. Яг тэр цалин хасагдахаар хэд болох юм бэ? Энэ дотор чинь одоо тэгээд хуулийн зүйл заалтууд зөрчигдөж байна уу? Хүмүүсийн цалинг бууруулж болохгүй гэсэн хуулийн зүйл заалт одоо болтол хүчин төгөлдөр мөрдөгдөж байгаа. Тэгээд энэ хууль биелүүлэхгүй үүнийхээ хуулийнхаа эсрэг юм хийгээд байж болж байгаа юм уу? Бид нар чинь одоо хууль дээдэлдэг нийгэмд амьдарч байгаа шүү дээ гэж ингэж яриад байна.

 Нөгөө талаар тэр төрийн өндөр албан тушаалтан, улс төрийн өндөр албан тушаалтан гэдэг дотор шүүгч нар байгаа юу? Шүүх шүүхийн байгууллага бол Монгол Улсын Үндсэн хуульд бол 10, 20 жилийн өмнө ганцхан заасан байгууллага шүү дээ. Хамаагүй дураараа өөрчилж болохгүй, хуулийн зүйл заалттай.

 **Ч.Улаан: -** Б.Болор гишүүн тэгээд дараа нь манай Сангийн яамныхан хэлээд өгөөрэй. Яг хэдэн хүн, хэдэн төгрөг тооцогдоно. Б.Болор сайдын микрофоныг.

 **Б.Болор: -** Яах вэ түүнийг хариулж болно. Энэ төрийн өндөр дээд албан тушаалтнууд 30 хувиар бууруулж байгаа нэг 2900 хүний асуудал яригдаж байгаа. Энэ нь бол нэг 2 орчим тэрбум төгрөгөөр буурахаар ингэж тусгаж орж ирсэн. Үүн дээр бол одоо шүүхийн хувьд бол дарга нар нь энд орж байгаа. Ингээд тэр хуулийн өөрчлөлтийг бол өнөөдөр Байнгын хороон дээр хуультай зөрчилдөж байгаа тохиолдолд Байнгын хороон дээр санаачлаад ингээд гаргаад явдаг ийм дэг байдаг.

 Үүний дагуу бол Байнгын хорооноос санаачлах байх гэж бодож байна. Ажлын хэсэг дээр үүн дээр бас тодорхой өөрчлөлт оруулсан байгаа байх гэж ойлгож байгаа. Манай яамныхны өгсөн мэдээллээр бол. Ажлын хэсэг дээр бол энэ 2900-аас бас тодорхой хүмүүсийг хасаад өөрөөр хэлбэл сум, баг, хороодын Засаг дарга нарыг бол хасаж цалинг бууруулахгүй ангилал руу бол оруулсан гэсэн ийм мэдээлэл байгаа үүн дээр бол ажлын хэсэг бас илүү… /үг тасрав/

 **Ч.Улаан: -** Ажлын хэсгийн микрофоныг өгье. 2 дугаар микрофон уу? 1 дүгээр микрофоныг өгье. Их Хурлын ажлын хэсэг юм уу? Д.Ганхуяг гишүүний микрофоныг.

 **Д.Ганхуяг: -** Энэ бол 2 дугаар хэлэлцүүлэг явагдаж байгаа. Сая Улсын Их Хуралд суудалтай намын бүлгүүд ярилаа. Ерөнхийдөө Засгийн газрын барьсан төслүүдийг дэмжье, зарлага нэмэгдүүлэх саналыг авахгүй байя гээд ингээд ярилаа. Тэгээд энэ тэр зарчмынхаа хүрээнд л явж байгаа. Засгийн газраас барьсан хуулийнхаа хүрээнд явж байгаа гээд.

 2-т нь тэр нэг Төрийн албаны тухай хуульд өөрчлөлт оруулах хуулийн төслийг Улсын Их Хурлын дэгийн тухай хуульд заасны дагуу Байнгын хорооноосоо санаачлаад одоо энэ хэлэлцүүлэг дараагийн санал хураалт эхлэхээр хураана байх гэж ингэж ойлгож байгаа.

 **Ч.Улаан: -** Болсон уу? Тэр одоо юуг нь ажлын хэсгийнхэн манай яамныхан тооцоо юуг нь гаргаад өгчих. Тийм дэлгэрэнгүй юугаар гаргаад өгөөрэй. Р.Амаржаргал гишүүн нэрээ өгсөн. Р.Амаржаргал гишүүний микрофоныг нээе.

 **Р.Амаржаргал: -** Баярлалаа. Би зүгээр нэг л юм тодруулах гэсэн юм. Сая тэгээд нөгөө бүлгүүд саналаа татаад авлаа шүү дээ. Байнгын хороон дээр гаргасан бүх саналуудыг бүгдийг татаад авлаа гэж байна. Тэгэхээр чинь одоо ер нь юу өөрчлөгдөж байгаа юм бэ? Яг өргөн барьсан хувилбараараа явах гээд байна уу эсхүл бас өөр юмнууд орж ирээд байна уу гэсэн ийм л асуулт байна.

 **Ч.Улаан: -** Ажлын хэсгийн ахлагч Д.Ганхуяг гишүүн.

 **Д.Ганхуяг: -** Баярлалаа. Засгийн газрын барьсан хувилбараа зардлын тухайд бол явна гэж. Орлого хасагдаж байгаа гээд. Тэр зарчмын зөрүүтэй санал нэг хэдхэн санал байгаа хураагдана. Бусад Байнгын хороон дээр хураагдсан Шударга ёс эвсэл, Ардчилсан намын бүлгийн саналыг бол бүлгийн шийдвэрээр татаж авсан. Хэдхэн санал байгаа түүнийг бол дараа нь хураах юм гэж ингэж хэлэх байна.

 **Ч.Улаан: -** Гишүүдэд сая тараасан тийм ээ?

 **Д.Ганхуяг: -** Тийм гишүүдэд одоо очиж байгаа.

 **Ч.Улаан: -** Сая тараасан тийм. Харин одоо энэ зарчмаа л хэдүүлээ энд ярьж байгаад л юу яана даа. Тийм.

 **Д.Ганхуяг: -** Яах вэ энэ бол яаж байна гэхээр нөгөө Төсвийн байнгын хорооны ажлын хэсэг яах вэ олон жил ингээд явсан. Олон жил сууж байгаа хүмүүс мэдэж байгаа биз дээ гэж.

 **Ч.Улаан: -** Яах вэ мэргэжлийн Байнгын хорооны хувьд Төсвийн байнгын хороон дээр бас онцгой хариуцлага ч байдаг, бас эрх нь байдаг. Түүнийгээ бол хуулийн хүрээнд ашиглах ёстой.

 **Д.Ганхуяг: -** Тийм явдаг жишгээрээ явж байгаа.

 **Ч.Улаан: -** Д.Дэмбэрэл гишүүн асуултаа асууя гэсэн. Д.Дэмбэрэл гишүүний микрофоныг өгье.

 **Д.Дэмбэрэл: -** Баярлалаа. Тэгэхээр ажлын хэсгийн ерөнхий санал бол яах вэ төсвийн алдагдлаа бол 5 хувьдаа баръя гэж зардлыг нэмэгдүүлэхгүй байх тухай сая нэг санал хураагдах шиг боллоо. Орлогыг 50 тэрбумаар буулгалаа гэж байна. Орлого ингээд бууж байгаа тохиолдолд зардал нь хэчнээн хэмжээгээр бууж байгаа юм бэ? Ажлын хэсгийн тооцоолсноор. Үүний цаана тэгээд энэ бууж байгаа зардал байхгүй үүнийгээ аваачаад нөгөө 5 хувийн алдагдал гэдэг дээр бичээд ороод ирж байгаа юм уу, зардал чинь буураад байгаа юм уу? Энэ тоогоо хэлж өгөхгүй юу.

 Оны эцэст дахиад ийм тийм боллоо гэсэн асуудал энэ төсөв дээр үүсэхгүй байгаа энэ тодотгол дээр. Энэ чинь оны эхэнд яг энэ шинэ Засгийн газар гарч ирээд төсвийг тодотгол хийсэн шүү дээ. Тэгээд одоо ингээд тодотгол хийлээ. Одоо дахиад оны эцэст асуудал байхгүй гэдгийг ажлын хэсэг сайн тооцож үзсэн үү, үгүй юу үүнийг хариуг нь хэлэхгүй юу?

3 дахь нэг асуудал бол энэ цалин буулгах биш харин түүндээ төрийн албан хаагчийн цалинг чинь бусад категорийн цалинг нэмэгдүүлэх ийм жишгээр явах ёстой юм биш үү. Энэ дэлхийн зах зээлийн үнэ чинь манайд яг тэгширсэн байж байгаа шүү дээ. Гэтэл энэ хүмүүсийн орлого нь бол дэлхийн зах зээлийн энэ үнэ тэгшрээд байхад орлого бол иргэдийн ерөөсөө дээшээ явдаггүй өлмөн цөлмөн амьдарч байна гээд ингээд яриад байдаг. Зээлээс зээлийн хооронд бүх төрийн албан хаагчид чинь ороод байна шүү дээ. Энэ үүднээс нь одоо бодож үзсэн үү? Ер нь ийм бодлого одоо баримтлах нь бол зөв гэж ажлын хэсэг үзэж байна уу? Төрийн өндөр албан тушаалтан 2500. Тийм өндөр албан тушаалтай 2500 байхгүй шүү дээ. Сайндаа 108 хүн гэж одоо тооцдог байсан төрийн өндөр албан тушаалтан гэдэг чинь. 120 хүнээс хэтрэхгүй л төрийн өндөр албан тушаалтан бий шүү дээ.

 Энэ жирийн албан хаагчдын цалин ингэж доошоо буух нь хэзээ нөхөгдөх юм бэ? Энэ буруу байх. Үүнийг одоо нэг тодорхой хариулахгүй юу. Яагаад гэвэл ер нь Засгийн газар бол энэ хүний орлогыг бууруулж хүний амьдрах эрхийг хэзээ ч дарах бололцоотой байдаг байхгүй юу. Тийм учраас Засгийн газраа тогтоон барьж байх асуудал бол хуулиар шийдэх үгүй бол парламент шийдэж байдаг. Хуулиар цалин буулгаж болохгүй гэдэг зарчмаас ухарна гэдэг чинь үндсэндээ буруу шүү дээ. Яагаад энэ зарчмаасаа ухраад байгаа юм бэ?

Парламент манай Байнгын хорооны даргаас асуух гэж байна. Энэ байр суурь дээрээ ер нь хүний орлогыг дуртай цагтаа бууруулдаг Засгийн газрын энэ хүний эрхэд халддагийг тогтоохын тулд хууль гаргасан тэр хууль дээрээ байна уу үгүй юу. Төсөв муудлаа гэдэг далбайн доор энэ хүний эрхийг Засгийн газар нэлээн хатуурхдаг тэр байдлыг нь дэмжээд явах гээд байгаа юм уу? Би Байнгын хорооны даргаас үүнийг асууж байгаа юм л даа.

 Дараагийн нэг асуудал бол энэ шинжлэх ухааны ажилтнуудын зардлыг бууруулсан юм уу, багш, эмч нарын адил авч үлдсэн юм уу? Энэ шинжлэх ухааны байгууллагууд үүнийг 8, 9 тэрбум төгрөг дээр л оролдоод байгаа юм даа. Энэ чинь бол бараг нэг нөхрийн хариуцлагагүй алдаанаас болоод гарах хэмжээний зардлаа арай ядан санхүүжиж байдаг байгууллагууд байж байгаа шүү дээ. Нэг иймэрхүү юмыг нь цааштай, нааштай харав уу зүгээр асуудал байхгүй шүү санал хураая гээд байгаа юм уу? Ажлын хэсэг үүнийг авч үзсэн үү, үгүй юу? Ийм жаахан юмнууд байгаа юм л даа. Хоёрын хооронд үүнийг нь цэгцлэхгүй юм уу?

 **Ч.Улаан: -** Ажлын хэсэг хариулъя. Д.Ганхуяг гишүүний микрофоныг өгье.

 **Д.Ганхуяг: -** Ерөнхийд нь хариулахад Засгийн газраас өргөн барьсан төслийг намын бүлгүүд дэмжээд зардал нэмэхгүй байдлаар ингээд шийдэж байгаа гэдгийг хэлмээр байна. Сангийн яамнаас Засгийн газраас яг тэр хэдэн хүн хамарч байгаа гэдэг тодорхой тоогоор нь хэлсэн нь дээр байх. Улс төрийн албан тушаалтан гэдэг дээр бол Улсын Их Хурлын гишүүд, Засгийн газрын гишүүд, Засгийн газрын Хэрэг эрхлэх газрын дарга, аймгийн Иргэдийн Төлөөлөгчдийн Хурлын гишүүд, Нийслэлийн Иргэдийн Төлөөлөгчдийн Хурлын гишүүд, тэр адилтгах төрийн өндөр албан тушаалтан гэдэг нь бол шүүхийнх Дээд шүүхийнхэн, Үндсэн хуулийн цэцийн гишүүд байгаа гэж ингэж хэлэх байна.

 Төрийн үйлчилгээний төрийн албан хаагчийн өөрөөр хэлбэл төрийн үйлчилгээ гэж байдаг. Төрийн захиргаа үүн дээр бол цалинг нь хасах тийм асуудал бол орж ирээгүй гэж ингэж хариулах байна.

 **Ч.Улаан: -** Хариулт дуусаагүй байна. Тэгээд дараа нь юу яая. Бид нэрээ авсан. Д.Дэмбэрэл гишүүн Байнгын хорооны даргаас асуусан асуултад би хариулъя. Төсвийн тодотголтой холбоотой жижиг гэхээргүй бас тодруулж нягтлах асуудлууд байсан. Тийм учраас өчигдөр бид хуралдаж байгаад ер нь үүн дээр жаахан тогтож ажиллая хэлэлцүүлгийг 7 хоногоор хойшлуулъя гэж тогтсон. Гэхдээ орой бүлгүүд Байнгын хороодын төлөөлөл орж ярилцаад ер нь шуурхайлъя гээд ингээд орж ирж байгаа нэг ийм тайлбар.

 2 дугаарт нь цалинтай холбоотой асуудал. Хуульд нийцэж байгаа ер нь юу гэж үзэж байна гэж. Их Хурлын удирдлага болоод Их Хурлаас томилогдсон ажлын хэсгийн гишүүд бол нэг ийм ойлголттой байгаа шүү дээ. Энэ цалингийн зардлыг хорогдуулна гэдэг талаас нь бид асуудлыг ойлгож байгаа. Цалингийн зардлыг хорогдуулна. Түүнээс яг хувь хүний сүлжээгээр одоо нормативаар тогтоосон цалин гэдэг талаас нь бол хандаагүй. Олон нийтэд Их Хурлын удирдлагын өсгөн байр суурийг ч та нар бас ойлгож байгаа байх.

Цалингийн сан, цалингийн зардлыг хорогдуулна. Мэдээж энэ бодлого бол дотроо 2 арга замаар хэрэгжинэ. Цалингийнхаа зардлаа бууруулах арга хэмжээгээ авна. Шаардлагатай бол магадгүй одоо тодорхой албан тушаалтны тогтоосон, нэрлэсэн цалинг хөндөх асуудал хөндөж магадгүй. Засгийн газар бол ийм асуудал гарах учраас бид Төрийн албаны хуулийн 38.2 дугаар заалтыг хүчингүй болгоё гэдэг санал хэлж байгаа. Гэхдээ энэ өргөн баригдсан хуульд энэ асуудал тусгагдаагүй учраас бид бас үүнийг одоо шууд шийдэх бололцоо хязгаарлагдмал байгаа юм байна.

 Ер нь одоо яг тодорхой хэрэгжихдээ бол энэ асуудал гарч ирэх байх. Засгийн газар үүн дээр бас бие даасан хууль санаачилж оруулах юм шиг байна. 2014 оны 2016 оны төсвийн төсөл дээр ажиллах явцад үүнийг бол бие даасан хууль оруулж ирж байж шийдэхгүй бол одоо энэ өргөн баригдсан хуулийн хүрээнд 38.2 хөндөгдөөгүй учраас бас шууд хууль одоо санаачлах бололцоо байхгүй байгаа юм байна.

 Шинжлэх ухааны байгууллагуудын зардлыг бол мэдээж хэрэг саяын тогтсон зарчмаараа хандаж байгаа байх гэж ойлгож байна. Цалингийн зардал гэдэг утгаар нь. Тодорхойлох юм бол цалингийн сан гэдэг утгаар нь хандаж байгаа гэсэн ийм байр суурь ойлголттой байгаа шүү. Ажлын хэсэг Төсвийн байнгын хорооны удирдлага бол ийм л ойлголттой төсөл дээр ажиллалаа.

 Д.Дэмбэрэл гишүүн тодруулах уу? Болсон уу? Д.Дэмбэрэл гишүүний микрофоныг өгье.

 **Д.Дэмбэрэл: -** Ингээд явж байя. Тэгээд тэр тухай тухайн үеийн санал хураалтын үед л ярья. Баярлалаа.

 **Ч.Улаан: -** Хуралдаанд оролцож байгаа А.Бакей дарга. Уг нь бид нэг муу дэг мөрдөөд явж байгаа юм. Түрүүн орж ирээд бид нар саналаа авсан юм. Гэхдээ одоо яах вэ өөр Байнгын хорооноос орж ирсэн гээд бид хүндэтгэлтэй л хандаж байна л даа. Гишүүд яах вэ гишүүд л мэднэ шүү дээ. Тийм.

 Ингэе тэгэх үү? Одоо ингээд санал хураалтууд явах үеэр та 2-т үг өгье. Тэр үед нь та 2 асуугаад тодруулаад явчих тэгэх үү. Үгүй ээ одоо нэгэнт л хүндэтгээд орж ирсэн юм чинь энэ хариуцлагатай хурлыг нэг дуустал сууна биз дээ. Бид бас тэгж найдаад байгаа шүү дээ. Асуулт дууслаа.

 Одоо юу яана. Одоо асуулт дуусан юм чинь зарчмын зөрүүтэй саналуудаа ярьж эхэлнэ тийм ээ, тийм.

 Ажлын хэсгээс зарчмын зөрүүтэй саналуудаа танилцуулна. Энэ саналыг тойруулаад та бүхэн маань өөр асуудал хамааруулж байгаад асуултаа асуугаарай. Би түүн дээр үг өгье. Д.Ганхуяг гишүүн зарчмын зөрүүтэй саналуудаа танилцуулах уу? Эхний саналыг би танилцуулъя. Тэгээд асууж тодруулаад явна.

Төсвийн байнгын хорооны ажлын хэсгээс дэмжигдэж орж ирсэн зарчмын зөрүүтэй саналуудыг танилцуулъя.

Нэг.Орлого бууруулах санал:

Монгол Улсын нэгдсэн төсвийн орлогын 2015 оны хүлээгдэж буй гүйцэтгэлд үндэслэн Хэнтий, Сүхбаатар аймгийн суурь орлогыг 2.9 тэрбум төгрөгөөр бууруулъя гэсэн санал байна. Санал гаргасан ажлын хэсэг. Гишүүдийг танилцуулъя. Д.Ганхуяг, Ц.Даваасүрэн, Б.Наранхүү, М.Сономпил, Б.Чойжилсүрэн цаашдаа ажлын хэсэг гэж явна.

 Энэ саналтай холбоотой асуулт асуух гишүүд, шууд санал хураах юм уу? Асуулт байвал асууна шүү дээ. Тийм зөвхөн энэ асуудалтай хамааруулаад л асуугаарай. О.Баасанхүү гишүүн. Дараа нь Р.Амаржаргал гишүүн.

 **О.Баасанхүү: -** Баярлалаа. Орлого бууруулъя гээд тэгсэн байна л даа. Тэгэхээр нөгөө зарлага орлого нэмэгдүүлж зарлагаа хасдаг гэж би ойлгоод байгаа юм. Би ерөөсөө юу гэж асуух гээд байгаа вэ гэхээр түрүүнээс хойш асуугаад байгаа зүйл нь цалин, мөнгө бууруулъя гээд бид нар хуульдаа 90 тэрбум гээд тавьсан. Тэгсэн чинь 80 тэрбумыг 3-хан компани хуваагаад авсан юм байна. 80 тэрбумыг. Нөгөө MCS чинь, нөгөө Очиртөв чинь 2008-2014 оны гээд бүхэл бүтэн өмнөх парламентын үеийн юмыг ярьж байгаад л 80 тэрбумыг аваад тэгээд бид нар ядарсан бид нар өнөөдөр орлого ч авах чадваргүй болсон. Цалингаа ч хасуулах ёстой болсон энэ одоо шударга юм мөн юм уу? Тэр 80 тэрбумын асуудлыг ажлын хэсэг ер нь судалсан уу? Түүнийг хүчингүй болгох боломж бий юу? Тэр 80 тэрбум байвал бид нар одоо энэ орлого бууруулъя гэдэг бид нар өнөөдөр ярьж болмоор байна.

Түүнээс биш өнөөдөр нэг лобби хийгээд 3-хан компани юм авч болж байгаа юм бол бусад ард түмэн ч гэсэн бид нар цалингаа нэмүүлмээр байна. Түүнийг ер нь одоо юун 80 тэрбум төгрөг. 7 сарын 07-нд тэр С.Баярцогт гэдэг нөхөр сайдын үүрэг гүйцэтгэж байхдаа шийдсэн асуудал гээд байгаа шүү дээ. Би биш юу тэр 7 сарын 07-нд Засгийн газар гэж хэлээд сайдын үүрэг гүйцэтгэж байхдаа шийдсэн гэж би мэдээлэл байна.

 Би яах вэ ажлын хэсэгт ороогүй учраас нарийн мэдээлэлгүй байж болно. Гэхдээ 80 тэрбум гэдэг чинь аймар мөнгө шүү. Тийм биз. Тийм учраас үүнийг одоо яг тодорхой ард түмэнд хэлээд бид нар 90 тэрбумаа авмаар байна. 90 тэрбумыг одоо энэ Төсвийн байнгын хороон дээр хууль юм чинь баараггүй оруулаад төрийн албан хаагчдын цалинг нэмж өгөөч. Төрийн нөгөө Ардын намынхан цалинг бууруулах биш нэмэх ёстой гэж хэлээд байгаа хүмүүс одоо энэ авсан 80 тэрбумаасаа татгалзаач.

Үүн дээр нэг тодорхой хариулт хэлж өгөөч. Баярлалаа.

 **Ч.Улаан: -** Энэ асуудлыг ажлын хэсэг дээр яригдсан уу Д.Ганхуяг гишүүн хариулъя. Ер нь энэ бол нөгөө векселиэр санхүүжүүлэх хөрөнгө оруулалтын арга хэмжээтэй холбоотой асуудал байна. Байнгын хороон дээр векселийн асуудлаар ажлын хэсэг Л.Эрдэнэчимэг гишүүнээр ахлуулж ажилласан ажлын хэсэг гарсан. Дүгнэлтээ гаргаад Засгийн газарт өгсөн. Одоо бол бид Л.Эрдэнэчимэг гишүүнтэй ярьж байгаад ер нь энэ Байнгын хорооноос гаргасан дүгнэлтийн маань хэрэгжилт ямар байна гэдгийг бас үргэлжлүүлж үзэж Байнгын хороон дээр нэг ярилцъя гэсэн ийм байр суурьтай байгаа. Ингээд Л.Эрдэнэчимэг тодруулах зүйл байвал дараа нь тодруулаад өгөөрэй. Эхлээд Д.Ганхуяг гишүүн хариулчих.

 Одоо ер нь хэлэлцэж байгаа асуудлаа дэгээрээ явъя. Дэгээрээ явна шүү хэдүүлээ.

 **Д.Ганхуяг: -** Энэ юу яамаар байна. Баярлалаа. Яах вэ цалин хасаж байгаа гэдэг асуудал би түрүүн хэлсэн. Юу дарга нарын буюу бид өөрсдийнхөө цалинг л хасаж байгаа гээд ойлгох хэрэгтэй. Бусад хүмүүс дээр цалин хасах асуудал бол 2015 оны төсвийн тодотгол дээр яригдаагүй. Тэр 3 компанийн асуудал ярилаа. Тэр 2015 оны төсвийн тодотголд орж ирээгүй. Улсын Их Хурлын ажлын хэсгээр энэ асуудал тэр, 2015 оны төсвийн тодотгол ярьж байгаа шүү дээ. Тэгээд бид нар энэ одоо 3, 4 жил төсөв баталлаа. Цалин гэдэг чинь урсгал зардал дээр тэр зам тавьсан эрчим хүч татсан гэдэг чинь хөрөнгө оруулалтын арга хэмжээн дээр явдаг ийм асуудал шүү дээ.

 **Ч.Улаан: -** Ойлгомжтой. Энэ одоо төсвийн тодотголын хүрээнд орж ирээгүй асуудал учраас ажлын хэсэг дээр яриагүй гэж өгч байна.

 **Д.Ганхуяг: -** Яриагүй. Тэгье.

 **Ч.Улаан: -** Л.Эрдэнэчимэг гишүүн.

 **Л.Эрдэнэчимэг: -** 8 дугаар сарын эхээр векселийн ажлын хэсэг Төсвийн байнгын хороон дээр байгуулагдаад би ахлагчаар нь ажилласан. Зун бол бараг амралтгүй түүн дээр ажилласан шүү. Энд бол 170 тэрбум төгрөгийг 280 компанид гаргахаар вексель бичсэн байсан. Тэгээд эхлээд бол векселийг бүгдийг зогсоож байгаад түүн дотроос бол олгож болох, болохгүйгээр нь нэлээн сайн шалгасны үндсэн дээр 3 компанийн 77 орчим тэрбум төгрөгийн асуудлыг бол зогсоосон. 3 компанийн. Өөрийн чинь яриад байгаа 3 компани байх гэж би бодож байна. Энэ 3 компаниас бусад компаниудын мөнгийг олгож болно гэсэн дүгнэлт гаргаад явуулсан байгаа.

Векселийн ажлын хэсгийг үргэлжлүүлэн ажиллуулах шаардлагатай гэж Байнгын хорооны дарга үзсэний үндсэн дээр өнгөрсөн 7 хоногт Сангийн яаманд дахин бичиг илгээсэн. Өөрөөр хэлбэл төр дүгнэлт гарснаас хойш ямар компаниудад вексель олгогдсон, олгогдоогүй талаар мэдээлэл хүссэн байж байгаа. Энэ долоо хоногт хариугаа аваад тэгээд Төсвийн байнгын хороон дээр үргэлжлүүлэн бас асуудлыг ярилцаж болно.

 **Ч.Улаан: -** Анхааралд орсон асуудал. Үүнийг ярилцана. Судалж байна. Одоо ойлгомжтой боллоо доо. Саналаа хураая. Р.Амаржаргал гишүүн тийм. За Р.Амаржаргал гишүүн.

 **Р.Амаржаргал: -** Энэ орлого бууруулах 1, 2 дугаар санал байгаа юм л даа. Тэгээд 2.9 маань энэ нөгөө нэг 51.4 дотроо бол багтаад явж байгаа шүү дээ тийм ээ Д.Ганхуяг аа.

 **Ч.Улаан: -** Багтах уу аль эсхүл тус тусдаа юу?

 **Р.Амаржаргал: -** Яах вэ дээ би зүгээр ажлын хэсгийн хүмүүс орсон хүмүүсийг нь хараад тэгээд энэ томьёолсон томьёоллуудыг нь харахаар их түвэггүй л уншигдаад байна л даа. Гэхдээ юмыг яаж мэдэх вэ 2.9 маань 51.4 дотроо батгаж байгаа биз гэж асуугаад байна.

 **Ч.Улаан: -** Д.Ганхуяг гишүүн хариулъя. Д.Ганхуяг гишүүний микрофоныг өгье.

 **Д.Ганхуяг: -** Ойлгомжтой асуудал багтаж байгаа.

 **Ч.Улаан: -** Үнэн юм уу? Тийм. Үгүй байхаа. Тус тусдаа байх шүү. Санал хураая. Монгол Улсын нэгдсэн төсвийн орлогын 2015 оны хүлээгдэж буй гүйцэтгэлд үндэслэн Хэнтий, Сүхбаатар аймгийн суурь орлогыг 2.9 тэрбум төгрөгөөр бууруулах гэсэн саналыг дэмжиж байгаа саналаар санал хурааж байна. Санал хураалт явж дууслаа. 13 гишүүн санал хураалтад оролцож 12 гишүүн дэмжиж 92.3 хувийн саналаар энэ санал дэмжигдэж байна.

 Дараагийн санал. Монгол Улсын нэгдсэн төсвийн орлогын 2015 оны хүлээгдэж буй гүйцэтгэлд үндэслэн улсын төсвийн орлогын төлөвлөгөөг 51,1 тэрбум төгрөгөөр бууруулах, ажлын хэсгээс гаргасан санал байна. Энэ саналаар санал хураалт явж байна. Ажлын хэсгийн саналыг дэмжье. Санал хураалт явж дууслаа. 13 гишүүн оролцож 13 гишүүн дэмжиж 100 хувийн саналаар орлогын төлөвлөгөөг бууруулах санал дэмжигдэж байна.

 Дараагийн санал. Орлого бууруулах санал хураасан. Одоо уг нь зарлага бууруулах саналаа хураагаад явбал логик нь уг нь зөв юм байгаа юм тийм ээ? Тийм учраас урсгал зардал бууруулах саналаа хураая.

 Улсын төсвөөс санхүүждэг бүх төсөвт байгууллагуудын 2015 оны 11, 12 дугаар саруудын төлөвлөгдсөн цалингаас бусад тэвчиж болох /бичиг хэрэг, тээвэр, шатахуун, шуудан холбоо, интернетийн төлбөр, ном, хэвлэл, хог хаягдал зайлуулах, хортон мэрэгчдийн устгал, ариутгал, бага үнэтэй, түргэн элэгдэх, ахуйн зүйлс, нормын хувцас, зөөлөн эдлэл, багаж, техник хэрэгсэл, тавилга, хөдөлмөр хамгааллын хэрэглэл, урсгал засвар, гадаад, дотоод албан томилолт, зочин төлөөлөгч хүлээн авах, бусдаар гүйцэтгүүлсэн бусад нийтлэг ажил, үйлчилгээний төлбөр, хураамж, аудит, баталгаажуулалт, зэрэглэл тогтоох, даатгалын үйлчилгээ, тээврийн хэрэгслийн татвар, тээврийн хэрэгслийн оношилгоо, мэдээллийн технологийн үйлчилгээ, бараа үйлчилгээний бусад зардал, бусад ажил олгогчоос олгох бусад тэтгэмж, урамшуулал, нэг удаагийн тэтгэмж, шагнал урамшуулал/ урсгал зардлыг дахин 15-20 хувь бууруулах замаар нийт 8,089.8 сая төгрөгийг бууруулах гэсэн саналаар санал хураалт явуулъя. Ажлын хэсгийн саналыг дэмжиж байгаа саналаар санал хурааж байна. Санал хураалт явлаа. 13 гишүүн оролцож 13 гишүүн дэмжиж 100 хувийн саналаар бууруулах саналыг дэмжлээ.

 Юу хийж байгаагаа бид нар дандаа л бодож байгаа тийм ээ? 55 тэрбум төгрөгийн орлого бууруулаад зарлагаа 8 тэрбумаар буурууллаа.

 За одоо зарлага нэмэгдүүлэх саналыг санал хураая. Зарлага нэмэгдүүлэх санал орж ирсэн байна.

 Төрийн өндөр албан тушаалтантай адилтгах төрийн албан тушаалтны зэрэг, зиндаанд хамаарахгүй бөгөөд Төрийн албаны тухай хуулийн 6.1.14, 6.1.15-д заасан улс төрийн албан хаагчид болон сумын Засаг дарга, Засаг даргын орлогч, иргэдийн Төлөөлөгчдийн Хурлын Тэргүүлэгчдийн дарга, баг, хорооны Засаг даргын цалинг 30 хувиар бууруулахгүй байх, үүнтэй холбогдуулан төсөвт 1,599.3 сая төгрөгийг нэмж тусгах, ажлын хэсгийн санал байна. Энэ саналаар санал хураалт явуулъя. Асууя Д.Ганбат гишүүний микрофоныг өгье.

 **Д.Ганбат: -** Түрүүн гишүүд ярьж байна. Ер нь мэдээж хэрэг эдийн засаг хүндрэлтэй юм чинь дэлхий нийт Монгол Улс бүгдээрээ л төсвөө танаад ингээд аль болохоор энэ байдалд зохицуулаад амьдрах нь зөв л дөө. Тэгээд үүн дээр нэг ийм юм байна. Төрийн өндөр албан тушаалтан 2900 хүн гэж яриад байх юм. Улс төрийн. Тэгээд манай олон жил одоо энэ парламентад ажилласан манай төрийн нэр хүндтэй түшээ Д.Дэмбэрэл гуай сая хэллээ. 120-хон байдаг юм гэж. Тэгээд би асуугаад байгаа юм. Тэр 2900 хүн чинь ямар хүмүүс хамрагдаад байгаа юм гэж. Тэгээд ерөөсөө хариулахгүй юм. Тийм нууц тоо юм уу? Түүнийг нэг мэдмээр байх юм. Нөгөө нэг юм бол бид нар нэг цалингүй ажилладаг гээд нэг тиймэрхүү юм гаргаж ирэх гээд байх юм.

 Энэ хүмүүсийн цалин чинь тэртээ тэргүй бага шүү дээ. Жишээлбэл Улсын Их Хурлын гишүүн миний бие Баянхонгороос сонгогдсон 2 гишүүн бол бид 2 бол цалингаа бүгдийг нь оюутнуудад өгдөг юм. Оюутнуудынхаа төлбөрийг төлдөг юм. Жишээлбэл одоо О.Баасанхүү гишүүн энэ тэр гээд залуу гишүүдийн ийм хүмүүсийн цалинг хасаж болохгүй байх л даа. Энэ хүмүүс чинь одоо өмгөөлөгч хийж байхдаа аягүй өндөр орлоготой байсан. Тэгээд одоо энэ хүмүүсийн цалингхасахаар чинь нөгөө бас л хэцүү болно.

 За үүн дээр би юу хэлэх гээд байна гэхээр нэг ингэдэг юм. Бид нар нөгөө социализм, коммунизмын үеийн үлдэгдэл яваад байна л даа. Эхлээд одоо хэн нэгэн ингээд хуулийн зүйл заалтыг ерөөсөө устгаж болохгүй шүү дээ. Тэгвэл энэ Засгийн газар чинь яг нөгөө махны машин шиг ажиллаад эхэлдэг байхгүй юу. Тэр одоо иргэдээ хамгаалсан. Энэ төрийн албан хаагчдаа хамгаалсан цалинг бууруулахгүй гэсэн эрх зүйн байдлыг нь дордуулахгүй гэсэн тэр заалтыг хасах ёсгүй шүү дээ.

 Хэрэв үүнийг нь бид нар дэмжээд явбал Улсын Их Хурал ухарсанд тооцогдоно. Нөгөө талаараа бол эхлээд бол манай энэ талын хүнийг бариад явдаг тэр надад хамаагүй юм чинь дуугүй байлаа. Дуугүй байж байдаг. Дараа нь манай авгайг бариад явдаг. Тэгээд сүүлд нь намайг бариад явдаг энэ зарчмаар ажиллах гээд байна. Энэ 2900 хүний чинь ямар нэгэн байдлаар тэгээд цалинг нь хасдаг дараа нь бүр бүх төрийн албан хаагчдын цалинг хасна. Түүнийг тэгнэ гээд өмнө нь тэгж болсон юм чинь тэрийг тэгнэ гээд ингээд явах нь л дээ.

 Тэгэхээр манай сая энэ Д.Дэмбэрэл гишүүнийн хэлдэг, Д.Дэмбэрэл даргын хэлдэг энэ ахмад парламентчдын хэлж байгаа энэ үгийг авсан дээр байхаа нөхөд. Энэ чинь бол амьдралаар шалгагдсан, хуулийн зүйл заалт болоод ороод ирсэн хуулийг чинь тэр болгон өөрчлөөд байхааргүй тийм зүйл л дээ. Тэгээд үүн дээр холбогдоод Монгол Улсын Үндсэн хуульд заасан байгаа. Нийгэм зарим нэг хэсэг ойлгохгүй байгаа л даа.

10, 20 жилийн өмнө шүүх засаглал гээд тусдаа байдаг байхгүй юу. Тэр шүүх засаглалыг хамааралгүй байлгахын тулд шүүгч нарын баталгааг хангаад өгсөн байдаг юм. 2-хон сар тэр цалинг нь больчих. Түүнийг хуулийн дагуу бид нар шийдэж байгаа. Хуулийн зүйл заалттай юм байгаа юм. Хууль дээдэлдэг ийм л дээ. Тэгэхээр манай Төсвийн байнгын хорооны гишүүд хууль тогтоогчид маань энэ юмнуудаа сайхан ойлгоод шийднэ гэсэн ийм бодолтой байна. Би зарчмын зөрүүтэй саналаа гаргалаа. Үүн дээр нь нэмээд хураалгаж болох юм уу, үгүй юу? Болдоггүй бол тэгээд дараа нь хураадаг юм уу, болдог бол тэгээд нийлүүлээд хураачих. Тийм. Тэгээд миний асуултыг хариулна биз.

 **Ч.Улаан: -** Ажлын хэсэг тайлбар өгөх үү? Ажлын хэсгээс гарсан саналуудыг дарааллаар нь хурааж дуусаад дараа нь Байнгын хороодын гишүүд болоод Байнгын хорооны хуралдаанд оролцож байгаа гишүүдээс гаргасан саналуудыг мөн адил хуулийн дагуу хураана. Ц.Даваасүрэн гишүүн тайлбар өгөх гэж байна уу? Ажлын хэсгээс асуусан.

 **Ц.Даваасүрэн: -** Д.Ганбат гишүүний яриад байгаа асуудлыг бас бид ажлын хэсэг дээр ярьсан. Би бол яг одоо өөрийн чинь хэлээд байгаа шиг зарим талаараа тийм байр суурьтай бол байсан. Гэхдээ санал хураалтаар олонхоороо шийдээд явна. Ер нь бол яах вэ ингээд төрийн өндөр албан тушаалтны цалин буурууллаа гэхэд гоё сонсогдож байж магадгүй.

 Нөгөө талаараа бас иргэд юу гэж үзээд байна гэвэл эд нар яагаад одоо цалин хэрэггүй хүмүүс байдаг юм бол гэж хараад байна. Энэ чинь сөрөг тийм юм харагдаад байгаа байхгүй юу. Энэ талаас нь бид нар бол ярьсан. Ер нь цалин хэрэггүй хэдэн өндөр албан тушаалтай хүмүүс байдаг юм шиг. Би Д.Ганбатгишүүний хэлж байгаатай санал нэг байгаа байхгүй юу. Цалингаараа амьдардаг хүмүүс байгаа.

 Тийм учраас уг нь бол нэг их 2 тэрбум төгрөгийг ингээд хасаад тэгсэн мөртөө Америкийн 2 зөвлөхөд 2 тэрбум төгрөг өгөөд энэ тэр гэдэг чинь бол маш ойлгомжгүй зүйл байгаа байхгүй юу. Ингээд харахад бол. Би бол санал нэгтэй байна. 2 тэрбум төгрөгийг бас гаргаж чадаж байна. Яахаараа төрд сэтгэлээрээ ажиллаж байгаа хүмүүс нь цалингаасаа суутгуулаад гаднын 2 нөхөрт бид нар 2 тэрбум төгрөг өгч байх ёстой юм.

 Тэр талаасаа харвал энэ маш буруу зүйл харагдаад байгаа шүү. 2-хон тэрбум төгрөг шүү дээ. Гэтэл цаашаа бид нар чинь 10.1 тэрбум төгрөгийг ирэх жил нөгөөдүүлдээ өгнө гээд бас байж байгаа. Тэгэхээр эх үүсвэр Монголд байна л гэсэн үг үүн дээр. Эргээд харахад бол. Тэгээд үүн дээр бол би бас тухайн үед нь цөөнх болж бол тайлбар хэлсэн. Гэхдээ ажлын хэсэг олонхын саналаараа явна.

 **Ч.Улаан: -** За ажлын хэсгээс ийм санал орж ирсэн байна. Хэрэв ажлын хэсгийн саналтай санал нэгдэхгүй бол хуралдаанд оролцож байгаа гишүүд саналаа томьёолж ирүүлээд санал хураалгаж болно. Би хоёулаа цувж ярья тэгэх үү. Би танд үг өгнө. Тийм. Гэхдээ би бас хурал даргалж байгаагийн хувьд бас одоо энэ хурлынхаа процессыг танилцуулалгүй болохгүй. Одоо Д.Ганбат гишүүний микрофоныг нээе. Тодруулъя гэсэн.

 **Д.Ганбат: -** Тодруулъя. Энэ чинь одоо нэг 2 тэрбум төгрөг юм байна шүү дээ тийм ээ? Цалин бол. 1.8 ч юм шиг байна ингээд ярихаар. Тэгээд бид нар бас нэг ингэдэг баймаар байна. Одоо энэ сайд, дарга гээд тийм хүмүүс нь болохоор ингээд ажиллана гээд зүтгээд байдаг. 19 сайд арзайтал суугаад арван хэдэн яам байгаад байдаг. Тэгсэн мөртөө одоо энэ хүмүүсийнхээ цалинг хасаж байна. Ийм байна гэдэг дээр хэн ч одоо уучлаарай миний буруу тийм ээ? Одоо ийм боллоо гээд хэлэхгүй юм. Хэзээ одоо ийм юм орж ирэх юм бэ? Тийм. Тэгээд тэр одоо 2-хон тэрбум төгрөг энэ хүмүүсийн цалингаас энэ 2 сард нь хасаад 2900-аас буруу жишиг тогтоогоод ингэх шаардлага байгаа юм уу?

 Хуулиа зөрчөөд хууль дээдэлдгээ болиод тэгэхээр чинь одоо тэгээд бүх нийгмийн утгыг нь алдуулж байна л даа. Одоо бол их л аятайхан зөв юм шиг гадагшаа харагд … /минут дуусав/

 **Ч.Улаан: -** Тодрууллаа. Одоо санал хураана. Д.Ганбат гишүүний ярьж байгаа энэ асуудлаар Хууль зүйн байнгын хороон дээр санал гарч хэлэлцэгдээгүй юм байна. Одоо манай Байнгын хороон дээр бол Д.Ганбат гишүүн санал хураах, хураалгах тийм бололцоо хуулиар хязгаарлагдмал. Зөвхөн Байнгын хорооны гишүүд л одоо санал гаргавал хураагдах ийм хуулийн заалттай юм байна тийм ээ. Ингээд санал хураая. Урсгал зардал нэмэгдүүлэх санал байна. Болохгүй юм байна Дэгийн хуулиар. Байнгын хорооны гишүүд л санал гаргах юм байна.

 Төрийн өндөр албан тушаалтантай адилтгах төрийн албан тушаалтны зэрэг, зиндаанд хамаарахгүй бөгөөд Төрийн албаны тухай хуулийн 6.1.14, 6.1.15-д заасан улс төрийн албан хаагчид болон сумын Засаг дарга, Засаг даргын орлогч, иргэдийн Төлөөлөгчдийн Хурлын Тэргүүлэгчдийн дарга, баг, хорооны Засаг даргын цалинг 30 хувиар бууруулахгүй байх, үүнтэй холбогдуулан төсөвт 1,599.3 сая төгрөгийг нэмж тусгах гэсэн саналаар санал хураалт явж байна. Ажлын хэсэг дэмжсэн санал. Санал хураалт явж дууслаа. 12 гишүүн оролцож 9 гишүүн дэмжиж 75 хувийн саналаар энэ санал дэмжигдсэн байна.

 Дараагийн санал. Боловсрол, соёл, шинжлэх ухааны сайдын багц дахь Улсын драмын эрдмийн театрын урсгал зардалд шаардагдаж буй 100.0 сая төгрөгийг нэмж тусгах, ажлын хэсэг ийм санал оруулж байна. Энэ саналаар санал хураалт явуулъя. Ажлын хэсэг дэмжсэн санал байна. Санал хураалт. 12 гишүүн оролцож 10 гишүүн дэмжиж 83.3 хувийн саналаар энэ санал дэмжигдлээ байна.

 Дараагийн санал. хөрөнгө оруулалтын зардлыг нэмэгдүүлэх бас ийм нэлээн хэдэн санал орж иржээ. Ажлын хэсгийн ахлагч Д.Ганхуяг. Д.Ганхуяг гишүүний микрофоныг өгье.

 **Д.Ганхуяг: -** Энэ нөгөө 2015 онд дуусгах ёстой объектуудыг аваачаад хасаад хаясан. 2016 онд суулгаагүй хоцрогдсон ийм хөрөнгө оруулалтын арга хэмжээнүүд байгаа юм байна лээ. Тийм учраас 2016 оны төсвийн тухай хууль ярихдаа л ярья. Тэгээд одоо үүнийг татаж авч байна. Энэ саналыг. 1 дүгээр саналыг.

 **Ч.Улаан: -** Алийг нь энэ 4.1-ийг үү?

 **Д.Ганхуяг: -** Тийм.

 **Ч.Улаан: -** 4.1-ийг ажлын хэсэг 2016 оны төсвийн төслийн ярих үед яригдах асуудал учраас татаж авч байна.

 Дараагийн санал. Төсвийн тодотголд хасаж тусгагдсан "Соёлын төвийн барилга /Төв, Баянцагаан сум/, хэрэгжих хугацаа 2015-2016 он, төсөвт өртөг 1,000.0 сая төгрөг, 2015 онд санхүүжих дүн 462.0 сая төгрөг" гэсэн төсөл, арга хэмжээг нэмж тусгах гэж байна. Санал хураалт явж байна. 12 гишүүн санал хураалтад оролцож 9 гишүүн дэмжиж 75 хувийн саналаар хөрөнгө оруулалтыг нэмж байна.

 Дараагийн санал. Төслийн 3 дугаар хавсралтын 63 дугаарт тусгагдсан "Увс аймгийн төвийн авто замын барилгын ажил, хэрэгжих хугацаа 2014-2016 он, төсөвт өртөг 27,400.5 сая төгрөг, 2015 онд санхүүжих дүн 611.5 сая төгрөг" гэсэн төсөл арга хэмжээний 2015 онд санхүүжих дүнг "7,455.6 сая төгрөг" гэж өөрчлөх, санал хураалт явж байна. Ажлын хэсэг гэж зарчмын гадуур явдаг л. Хөгжлийн банк ч гэсэн төсвийн үзүүлэлтэд нөлөөлнө шүү дээ. Тайлбар бол сонсогдохгүй байна. Тайлбар хэрэггүй дээ санал хураалт явчихлаа. 12 гишүүн оролцож 9 гишүүн дэмжиж 75 хувийн саналаар дэмжигдэж байна.

 Дараагийн санал. Төслийн 3 дугаар хавсралтын 160 дугаарт тусгагдсан "Гэр хорооллын инженерийн шугам сүлжээ, /Хөвсгөл, Мөрөн сум/, хэрэгжих хугацаа 2013-2016 он, төсөвт өртөг 5,000.0 сая төгрөг, 2015 онд санхүүжих дүн 648.1 сая төгрөг" гэсэн төсөл, арга хэмжээний "2015 онд санхүүжих дүнг 1,500.0 сая төгрөг" гэж өөрчлөх, ажлын хэсгээс дэмжсэн санал байна. Санал хураалт явж байна. Санал хураалтад 12 гишүүн оролцож 11 гишүүн дэмжиж 91.7 хувийн саналаар дэмжигдэж байна.

 Дараагийн санал. Хөрөнгө оруулалтын хавсралтын IX.1.1.41 дэх заалтын "Цэцэрлэгийн барилга, 100 ор /Дархан-уул, Дархан сум, 15 дугаар баг, Мангирт хороо/, хэрэгжих хугацаа 2015-2015 он, төсөвт өртөг 1000.0 сая төгрөг, 2015 онд санхүүжих 152.7 сая төгрөг" гэсэн төсөл, арга хэмжээний "Мангирт хороо" гэсний дараа "Хабитат" гэж нэмэх, төсөвт өртөг болон 2015 онд санхүүжих дүнг" 1250.0 сая төгрөг" гэж тус тус өөрчлөх, хариуцлагагүй л томьёолсон санал байна шүү. Эргэж хараарай. Санал хураалт явж байна. Техникийн алдаатай санал байна. Санал хураалтад 12 гишүүн оролцож 7 гишүүн дэмжиж 58.3 хувийн саналаар дэмжигдэж байна.

 Дараагийн санал. Хөрөнгийн зардлыг бууруулах санал байна. Өөрийн хөрөнгөөр гүйцэтгэн дараа төлөгдөх санхүүжилтийн нөхцөлтэй хэрэгжүүлсэн “Мандалговь-Тавантолгой-Оюутолгойн 2 хэлхээтэй 220 кВт-ын цахилгаан дамжуулах агаарын шугам, 110 кВт-ын дэд станцын барилга угсралт”-ын ажлын үндсэн төлбөр болох 57.0 тэрбум төгрөгийг улсын төсвийн хөрөнгийн бусад зардлаас хасах, ажлын хэсэг дэмжсэн санал байна. Санал хураалт явж байна. Санал хураалтад 12 гишүүн оролцож 11 гишүүн дэмжиж 91.7 хувийн саналаар энэ санал дэмжигдэж байна.

 Дараа нь Зохицуулалт хийх санал байна. Зохицуулалт хийнэ гэдэг нь орлого, зарлага 2-ыг хамтад нь ижил хэмжээгээр нэмнэ гэсэн санал байна.

Санхүүгийн зохицуулах хорооны даргын багцын харьяалагдах төсөвт байгууллагын өөрийн орлого, урсгал зардлыг 226.0 сая төгрөгөөр тус тус нэмэгдүүлэх, санал хураалт явж байна. Санал хураалтад 12 гишүүн оролцож 12 гишүүн дэмжлээ. 100 хувийн саналаар дэмжигдэж байна.

 Дараагийн санал. Нэг төсвийн ерөнхийлөн захирагчийн төвлөрүүлэх орлогыг нэгтгэх үүднээс төслийн 3 дугаар зүйлийн 25 дахь хэсгийн "Аудитын шалгалтын орлого 5,514.7 сая төгрөг", 5 дахь хэсгийн ""Монгол Улсын Ерөнхий аудитор"-ын төвлөрүүлэх орлогын дүн "4.1 сая төгрөг"" гэснийг нэгтгэж, "Монгол Улсын Ерөнхий аудитор"-ын төвлөрүүлэх орлогын дүнг "5,518.8 сая төгрөг"" гэж өөрчлөх, ажлын хэсэг дэмжсэн санал байна. Санал хураалт явуулъя. Санал хураалтад 12 гишүүн оролцож 10 гишүүн дэмжиж 83.3 хувийн саналаар энэ санал дэмжигдэж байна.

Төсөвт төвлөрүүлэх орлого "0,0" дүнтэй байгаатай холбогдуулан төслийн 3 дугаар зүйлийн 9 дэх хэсгийн "Харьяалагдах төсөвт байгууллагын өөрийн орлого 0,0", 16 дахь хэсгийн "Монголын төмөр зам" төрийн өмчит хувьцаат компани", төсөвт төвлөрүүлэх орлого "0,0"" гэснийг тус тус төслөөс хасах гэсэн санал байна. Санал хураалт явж байна. Редакцын санал шахуу юм. Санал хураалтад 12 гишүүн оролцож 10 гишүүн дэмжиж 83.3 хувийн саналаар энэ санал дэмжигдэж байна. Үүнийг яах вэ томьёолохдоо хуульдаа нийцүүлээд хараарай тийм ээ?

 Дараагийн санал. Хуулийн төсөлд зүйл, заалт нэмэгдэх, өөрчлөлт оруулах, хөрөнгө оруулалтын төсөл, арга хэмжээ хасагдсан, нэмэгдсэнтэй холбогдуулан хууль болон хөрөнгө оруулалтын хавсралт дахь зүйл, заалт, арга хэмжээнүүдийн дугаарт өөрчлөлт оруулах, ажлын хэсгээс гарсан санал байна. Санал хураалт явж байна. Санал хураалтгүйгээр хийж болдоггүй юм уу? Хуульдаа нийцүүлж байгаа юм чинь. Харин хурааж байна. 12 гишүүн санал хураалтад оролцож 10 гишүүн дэмжиж 83.3 хувийн саналаар дэмжиж байна.

 Дараагийн санал. Хуулийг баталсан өдрөөс эхлэн дагаж мөрдөх гэсэн саналаар ажлын хэсэг дэмжсэн санал байна. Санал хураалт явуулъя. Хугацаагүй орж ирсэн гэнэ. Санал хураалтад 12 гишүүн оролцож 10 гишүүн дэмжиж 83.3 хувийн саналаар дэмжигдэж байна.

 Дараагийн багц саналууд. Хөрөнгө оруулалтын төсөл, арга хэмжээний нэр, хүчин чадал, хэрэгжүүлэх хугацааг өөрчлөх гэж байна. Үүнийг хуульд нийцүүлэх ёстой гэдэг үүднээс л энэ орж ирж байгаа байх. Тийм ээ? Зөвхөн хуульд нийцүүлэх гэдэг үүднээс. Хөрөнгө оруулалтын хавсралтын YII.4.2.2, YII.4.2.3, YII.4.2.4 дэх заалтын "Албан конторын" гэснийг "Шүүхийн шийдвэр гүйцэтгэх албаны конторын" гэж, YII.4.3.1 дэх заалтын "Шүүхийн салбарын" гэснийг "Шүүхийн шийдвэр гүйцэтгэх газрын" гэж, YII.5.3.1 дэх заалтын "Архивын зориулалттай" гэснийг "Архивын ерөнхий газрын архивын зориулалттай" гэж тус тус өөрчлөх санал хураалт явж байна. 12 гишүүн санал хураалтад оролцож 12 гишүүн дэмжиж 100 хувийн саналаар энэ санал дэмжигдсэн байна.

 Хөрөнгө оруулалтын хавсралтын XI.1.21 дэх заалтад тусгагдсан "Баянцагаан сумын халуун усны барилга, төвийн гал командын урдах бохир усны шугам /Баянхонгор, Гурванбулаг сумын усан сан/" гэсэн төсөл, арга хэмжээний нэрийг "Баянцагаан, Гурванбулаг сумын халуун усны барилга, төвийн гал командын урдах бохир усны шугам /Баянхонгор, Гурванбулаг, Баянцагаан, Баянхонгор сум/ гэж өөрчлөх гэсэн санал байна. Санал хураалт явж байна. Санал хураалтад 12 гишүүн оролцож 12 гишүүн дэмжиж 100 хувийн саналаар санал дэмжигдсэн байна.

 Хөрөнгө оруулалтын төсөл, арга хэмжээ нь 2016 онд үргэлжлэхтэй холбогдуулан хөрөнгө оруулалтын хавсралтын Хүн амын хөгжил, нийгмийн хамгааллын сайдын багцын XY.1.1.8 дахь заалтын “Хараагүй иргэдийн 90 айлын орон сууцын барилга /Улаанбаатар/" гэсэн төсөл, арга хэмжээний дуусах хугацаа “2015 он” гэснийг “2016 он” гэж өөрчлөх. Санал хураалт явж байна. Санал хураалтад 12 гишүүн оролцож 11 гишүүн дэмжиж 91.7 хувийн саналаар дэмжигдэж байна.

 Найруулгын шинжтэй бас саналууд байна. Хөрөнгө оруулалтын хавсралтын Боловсрол, соёл, шинжлэх ухааны сайдын багцын IX.2.1.16 дахь заалтын "Өмнөговь" гэсний дараа "Даланзадгад сум" гэж, төслийн 3 дугаар хавсралтын 206 дугаар төсөл, арга хэмжээний, ажлын хэсэг анхаараарай. Үгүй ээ үгүй Байнгын хороо ийм санал оруулж ирж байгаад цаашдаа анхаараарай гэж хэлж байна. Тийм. Илт ойлгомжгүй санал байна. Тийм учраас үүнийг зарчмын зөрүүтэй энэ чинь ер нь зарчмын зөрүүтэй л саналууд хураагдаад яваа шүү дээ бүгдээрээ. Тийм. Найруулгын шинжтэй гэдэг тодотголыг нь авъя. Энэ саналаас. Ингээд хөрөнгө оруулалтын хавсралтын Боловсрол, соёл, шинжлэх ухааны сайдын багцын IX.2.1.16 дахь заалтын "Өмнөговь" гэсний дараа "Даланзадгад сум" гэж, төслийн 3 дугаар хавсралтын 206 дугаар төсөл, арга хэмжээний нэрэнд "Төв, Хөшигийн хөндий" гэж тус тус нэмэх гэсэн санал байна. Санал хураалт явж байна. Ажлын хэсэг дэмжсэн санал. Санал хураалт явж байна. Санал хураалтад 12 гишүүн оролцож 12 гишүүн дэмжиж 100 хувийн саналаар санал дэмжигдсэн байна.

Дараагийн санал. Монгол Улсын 2015 оны төсвийн тухай хуульд нэмэлт, өөрчлөлт оруулах тухай хуулийн 1 дүгээр зүйлийн "11 дүгээр заалтын" гэснийг "11 дүгээр зүйлийн" гэж, 2 дугаар зүйлийн "3/11-13 дугаар зүйл" гэснийг "3/12-14 дүгээр зүйл" гэж, төслийн 6 дугаар зүйлийн "Энэ хуулийн" гэснийг "Монгол Улсын 2015 оны төсвийн тухай хуулийн" гэж, хөрөнгө оруулалтын хавсралтын XI.1.3 дахь заалтын "Дархан" гэснийг "Дархан-Уул" гэж тус тус өөрчлөх санал хураалт явж байна. Ажлын хэсэг дэмжсэн санал. Санал хураалтад 12 гишүүн оролцож 11 гишүүн дэмжиж 91.7 хувийн саналаар санал дэмжигдэж байна.

 Дараагийн санал. Хөрөнгө оруулалтын хавсралтын Хөдөлмөрийн сайдын багцын XIY.1.3.1 дэх заалтын "боловсрол" гэснийг, Хууль зүйн сайдын багцын YII.4.1.4, YII.4.1.5, YII.4.1.6, YII.4.1.7, YII.4.1.8 дахь заалтын "өөрийн орлого" гэснийг тус тус хасах, ажлын хэсгээс орж ирсэн санал байна. Санал хураалт явж байна. Санал хураалт явсан байна. 12 гишүүн оролцож 12 гишүүн дэмжиж 100 хувийн саналаар санал дэмжигдсэн байна.

 Дараагийн санал байна. Төсвийн байнгын хорооны ажлын хэсэг дэмжээгүй санал. Ганцхан санал байгаа юм байна. Байгаль орчин, ногоон хөгжил, аялал жуулчлалын сайдын багцын "Цэвэр агаар сан"-нийн төсвийг 2015 оны хүлээгдэж байгаа гүйцэтгэлд үндэслэн 2,499.0 сая төгрөгөөр нэмэгдүүлэх Улсын Их Хурлын гишүүн С.Оюуны гаргасан санал байна. Санал хураалт явуулъя. Техникийн ирээрэй. Энэ программ өөрчлөгдөөд энэ ipad дээр ажиллах хэрэгтэй боллоо. Санал хураалт явъя. Дин дон байна уу? Байна. Ажлын хэсгийг дэмжээгүй саналыг дэмжье гэсэн санал хураалт явж байна. Ганц нэг хүн наашаа цаашаа бол нөлөөлөхөөргүй дүн гарлаа. 12 гишүүн оролцож 11 гишүүн дэмжиж энэ санал дэмжигдсэн байна.

 Төсвийн тодотголтой холбоотой саналаар санал хураалт явж дууслаа. Одоо сая хураагаад дууслаа. Төсвийн төслийг дагалдан орж ирсэн хуулийн төсөлтэй холбоотой саналуудаар санал хураая. Үүнийгээ юу бас тусад нь юм уу? за. Тэгвэл ажлын хэсгээс гаргасан саналаар санал хурааж дууслаа. Одоо дэгээр Байнгын хорооны гишүүд санал гаргах бололцоотой байдаг тийм ээ? Бичгээ одоо томьёолж ирүүлэх ёстой. Д.Дэмбэрэл гишүүнээс томьёолж ирүүлсэн зарчмын зөрүүтэй санал байна. Төсвийн тодотголд хасаж тусгагдсан төрийн албан хаагчдын цалингийн дүнгээр төсвийн урсгал зардлыг нэмэгдүүлэх гэсэн санал байна. За тайлбар өгөх үү? Д.Дэмбэрэл гишүүний микрофоныг нээе.

 **Д.Дэмбэрэл: -** Төрийн албан хаагчдын 1.8 тэрбум төгрөг юм байгаа юм. Сая бид нар 1.5-ыг тусгаад өгсөн шүү дээ тийм ээ? Ойлгож байна уу? Тэгээд буцаагаад. Одоо 300 сая төгрөг үлдэж байгаа юм. Үүний цаана бол их эвгүй юм яваад байгаа байхгүй юу. Яагаад гэвэл 1 дүгээрт төрийн албан хаагчдын цалинг бууруулахгүй гэсэн хуулиа зөрчиж байгаа. Маргаан үүсвэл Цэц энэ муу төсвийн тодотголыг яриа үүсгээд байх боломж бий болгож байгаа. Түүнээс чинь аврахын тулд би ийм санал хэлж байна. Хоёрын хооронд битгий юмтай оролд гэж.

 2 дугаарт ерөөсөө энэ улс төрийн албан хаагчдынхаа цалинг хасъя гэдэг бол бодлогогүй юм гэж байна гэдэг бол энэ байхгүй юу. Ийм муухай юм хийж суух шившигтэй байхгүй юу. Энэ бол юу гэж хэлээд байгаа вэ гэхээр ерөөсөө энэ Улсын Их Хурлын гишүүд, энэ Засгийн газрын гишүүд цалин гэдэг эд нарт хахсан хууль бусаар хөрөнгөжсөн, авлига хээл хахуулаар хөрөнгөжөөд баян болсон тэгээд цалингаа хамаагүй гэж боддог юм байна. Тэгээд чимээгүй ер нь зөв гээд дутагдлаа ойлгоод чихээ далбайлгаад сууж байна гэсэн ойлголт бий болж байгаа. Тийм юм байхгүй. Энэ Улсын Их Хурлын гишүүдийн дотор чинь өөрийнхөө цалингаар амьдардаг хүмүүс надаас эхлээд байгаа. Би яаж амьдрах вэ? Та нар тэр их мөнгөтэй хүмүүс туслах юм уу? Тэгэхээр би цалин хасуулахын эсрэг байна.

 Энэ чинь бол утга учиргүй зүйл байхгүй юу. Ерөөсөө энэ албан хаагчдынхаа цалинг бууруулъя гэдэг чинь бол өөрсдөө ажиллаж чадахгүй хүний л байгууллага ч гэсэн тэгдэг шүү дээ. Тэгээд тардаг шүү дээ. Энэ Засаг төр цалинг бууруулах биш энэ би түрүүн жишээ аваад хэлсэн шүү дээ үнэ дээ. Манай Монголын дотоодын үнэ бол дэлхийн зах зээлийн үнэд хүрч байхад Монгол хүний хөдөлмөрийн үнэлэмж нэн доогуур байна.

 Тэр шүүгчийн цалин 3 сая гээд уйлаад байна. Тэр чинь байх ёстой байхгүй юу. Түүн рүүгээ бусад цалингаа дөхүүлж бид ажиллая. Шүүгчийнхээ цалинг хасъя гээд сууж байдаг тийм нээрээ яахаараа ингэж бодоод байна. Бие биедээ хорлолтой хандахын тулд Улсын Их Хурлын гишүүд гэж нэг шүүмжлэгдээд байхаар түүнийг нэг жаахан хорлоё, шүүгчид өндөр цалинтай түүнийг хасъя. Цэцийн гишүүд өндөр цалинтай түүнийг нь хасъя гэж. Энэ бодлого муутай ухаан муутай ийм бодлого явж байна. Үүнээс аврагдахын тулд чимээгүй л миний саналыг дараад явуулчих. Үүний цаана 300 сая төгрөгийн асуудал байна.

 **Ч.Улаан: -** Санал хураалт явуулъя. Орлого, зарлага уялдуулсан санал байна. Санал хураалт. Дэмжье. Санал хураалтад 12 гишүүн оролцож 9 гишүүн дэмжиж 75 хувийн саналаар дэмжигдэж байна.

 Өөр зарчмын зөрүүтэй санал ирээгүй байна. Зарчмын зөрүүтэй саналаар санал хураалт явуулж, одоо юу. Тийм. Төсвийн хуулиар санал хураалт явж дууслаа.

Одоо хүний хөгжил сангийн 2015 оны төсвийн тухай хуульд өөрчлөлт оруулах тухай хуулийн төслийн зарчмын зөрүүтэй саналыг танилцуулъя.

1.Төслийн 2 дугаар зүйлийн "хавсралт ёсоор шинэчлэн баталсугай" гэснийг "хавсралтаар өөрчлөн баталсугай" гэж найруулъя. Яасан Б.Болор сайд, гишүүний микрофоныг өгье.

 **Б.Болор: -** Тэгэхээр саяын санал хураалтын үр дүнгээр 300 орчим сая төгрөг буцаад ингээд суухаар болохоор бид нар нөгөө нэг тэнцлээ 5 хувьтай яг барьсан байгаа шүү дээ. Тэгээд юу маань алдагдана. Тэгэхээр одоо дахиж санал хураагаад нөгөө нэг түрүүн бид нар нэг 50 хэдэн тэрбумыг билүү бууруулсан шүү дээ түүнээсээ яг энэ зөрүүгээ буцааж тавихгүй бол энэ тэнцэл чинь болохоо байж байна.

 Одоо зөвхөн тэр зөрүүгээр нь түрүүн хэдэн тэрбумыг хассан шүү орлогоосоо түүн дээрээсээ одоо яг үүний зөрүү хэд байна яг одоо санал хураагаад шийдье. Тийм. Одоо яг манайхан хийсэн юм уу? Тэр тоог нь гаргаад байх.

 **Ч.Улаан: -** Энэ чинь одоо ингэж тоогоороо юу яаж байгаад та нар тооцоогоо хийсэн юм уу? Тэгж яаж чадах юм уу? Хөрөнгө оруулалтын чинь нэмэгдсэн, хасагдсан зөрүү чинь тэнцэлд чинь нөлөөлөхгүй юу.

 **Б.Болор: -** Үгүй ээ, үгүй. Түүнийг чинь нийлүүлээд ороод ирсэн байгаа байхгүй юу. Гэтэл сая 300 сая төгрөгийн асуудал.

 **Ч.Улаан: -** Тийм. Үгүй ээ үгүй. Түрүүн зарим саналууд чинь бас.

 **Б.Болор: -** Аль вэ ямар хэцүү юм бэ? Тэр нэг 300 билүү хэдэн зуун сая төгрөгийн зөрүүг гялс гаргаад байх.

 **Ч.Улаан: -** Ажлын хэсэг тайлбарла. Д.Ганхуяг гишүүн. За яах юм бэ?

 **Д.Ганхуяг: -** Сангийн яамныхан зарчмын зөрүүтэй саналын томьёолол бичээд хураачих. Өөрөөр хэлбэл төсвийн алдагдалд нөлөөлөхгүйгээр орлого зарлагаа зохицуулалтаар хийнэ. Тэр 51.4-өөс ч хасаж болно. Нөгөө талаас эндээс нэг санал татсан шүү дээ. 1.4 тэрбум төгрөг гээд Баянзүрх сургууль гээд ийм юмнууд байгаа.

 **Ч.Улаан: -** Хасаж болох биш. Дотор нь шингээсэн гэж ойлгож л тааруулах нь байна.

 **Д.Ганхуяг: -** Шингээе. Тийм шингээсэн гэсэн ойлголтоор.

 **Ч.Улаан: -** Санал хураасан юм чинь одоо хасна гэсэн юм байхгүй.

 **Д.Ганхуяг: -** Татсан шүү дээ. Би түрүүн яах вэ энд энэ дээр орж ирээд татсан байхгүй юу тэр Баянзүрхийн 140 сая. Тийм. Та нар юу яачих саяын саналтай уялдуулаад нөгөө тэнцлээ орлого, зарлага … /үг тасрав/

 **Ч.Улаан: -** 140 сая 300 сая 2 чинь хоорондоо тэгээд баланслах юм уу?

 **Д.Ганхуяг: -** Тэгээд 51.4-аас хасахаас өөр аргагүй болж байгаа. Тийм. Тэнцүүлээд тэгээд.

 **Ч.Улаан: -** Тэгвэл 51.4 хэд болгох юм түүнийгээ дахиж хураах хэрэгтэй болно шүү дээ. Төсвийн тэнцлийг хангах үүднээс энэ өөрчлөлтийг 51.4-ийн дүнд багтааж зохицуулах зарчмыг дэмжиж байгаа гишүүд саналаа өгье. Санал хураалт явахгүй байна. Санал хураалт одоо явлаа шүү. 12 гишүүн оролцож 12 гишүүн дэмжсэн байна. Тэнцлийнхээ орлого, зарлагаа ингээд баланслууллаа шүү.

 Төсөвтэй тодотголтой холбоотой санал хурааж дууслаа. За Ц.Даваасүрэн гишүүн. Ц.Даваасүрэн гишүүний микрофоныг өгье. Чанга хэлэх юм уу яах юм. Микрофон ажилласан байна.

 **Ц.Даваасүрэн: -** Сая дагалдах хуулиуд гээд ярьсан уу, үгүй юу?

 **Ч.Улаан: -** Одоо дагалдах хуулиа хураах гэж байна.

 **Ц.Даваасүрэн: -** Байхгүй байлгүй дээ. Үгүй ээ, үгүй тэр чинь дагалдах хууль биш байхгүй юу.

 **Ч.Улаан: -** Тийм хамт орж ирсэн хууль.

 **Ц.Даваасүрэн: -** Тийм дагалдах хууль байсан бол одоо хэрэв санал унах юм бол саяынх шиг юм болох байхгүй юу. Би тэгэхээр дагалдах хууль байгаа юм уу гэж асуугаад байгаа. Байхгүй юм уу тийм үү?

 **Ч.Улаан: -** Байхгүй.

 **Ц.Даваасүрэн: -** Зүгээр нөгөө Хүний хөгжил сан, Нийгмийн даатгал юм байна. За.

 **Ч.Улаан: -** Тийм байна тийм. Хүний хөгжил сангийн 2015 оны төсвийн тухай хуульд оруулах зарчмын зөрүүтэй саналаар санал хураая. 1.Төслийн 2 дугаар зүйлийн “хавсралт ёсоор шинэчлэн баталсугай” гэснийг “хавсралтаар өөрчлөн баталсугай” гэж найруулъя гэж байна. Байнгын хорооноос орж байгаа санал байна. Хуультай нийцүүлээд. Санал хураалт. Ажлын хэсэг. 12 гишүүн санал хураалтад оролцож 11 гишүүн дэмжиж 91.7 хувийн саналаар Хүний хөгжил сангийн хуульд өөрчлөлт оруулах санал дэмжигдлээ.

Нийгмийн даатгалын сангийн 2015 оны төсвийн тухай хуульд өөрчлөлт оруулах тухай хуулийн төслийн зарчмын зөрүүтэй саналаар санал хураая.

1.Хөрөнгө оруулалтын хавсралтын 2.1.15 дахь заалтад тусгагдсан төсөл, арга хэмжээний нэрийн ард "/Дорнод, Хэрлэн сум/" гэж, 3.1.1 дэх заалтын "Чингэлтэй дүүрэг" гэсний дараа”, Нийгмийн даатгалын ерөнхий газар" гэж тус тус нэмэх санал байна. Санал хураалт явж байна. Ажлын хэсгээс ирүүлсэн санал. 12 гишүүн санал хураалтад оролцож 11 гишүүн дэмжиж 91.7 хувийн саналаар дэмжигдэж байна.

2 дахь санал. 2.Хөрөнгө оруулалтын хавсралтын 1.2.11 дэх заалтад тусгагдсан төсөл, арга хэмжээний "тасгийн" гэснийг "хэлтсийн" гэж, 2.1.7, 2.1.8 дахь заалтад тусгагдсан төсөл, арга хэмжээний "хэлтсийн" гэснийг "тасгийн" гэж тус тус өөрчлөх, ажлын хэсгээс гаргасан санал байна. Санал хураалт явуулъя. 12 гишүүн санал хураалтад оролцож 11 гишүүн дэмжиж 91.7 хувийн саналаар төсөл санал дэмжигдсэн байна.

3 дахь санал. 3.Хөрөнгө оруулалтын хавсралтын 3.1.1 дэх заалтад тусгагдсан төсөл, арга хэмжээний "/ISO:900/" гэснийг "/ISO:9001:2008/" гэж, мөн заалтын "хөтөлбөр" гэснийг "баталгаажилт олгох хөтөлбөрийг хэрэгжүүлэх" гэж тус тус өөрчлөх, ажлын хэсгээс гаргасан санал байна. Санал хураалт явуулъя. Санал хураалтын дүн танилцуулъя. 12 гишүүн оролцож 11 гишүүн дэмжиж 91.7 хувийн саналаар дэмжигдсэн байна. Ц.Даваасүрэн гишүүн. Ц.Даваасүрэн гишүүний микрофон.

 **Ц.Даваасүрэн: -** Түрүүн төсвийн хуулиуд дээр нөгөө хугацааг нь гарсан өдрөөс гэж байсан. Тэгэхээр Хүний хөгжил сан, Нийгмийн даатгалын сан 2 дээр бол адилхан байх ёстой биз дээ. Тэгвэл тэгж хураах ёстой шүү. Тусдаа хууль дээрээ яасан байгаа байх даа. Хардаа.

 **Ч.Улаан: -** Түүнийг хараарай. Манай хуулийнхан хараарай. Түрүүн нөгөө 51.4-т өөрчлөлт оруулъя гээд зарчмаа тогтсон шүү дээ. Тэгээд түүнийгээ хуульдаа нийцүүлж бүр ингэж тодорхой хураах юм байна. Монгол Улсын төсвийн орлогыг 51.1 тэрбум төгрөгөөр бууруулах гэж. Тийм бүр тэгж заахгүй бол түрүүн 51.4 гээд тогтсон.

 **Ц.Даваасүрэн: -** Тэгвэл өмнөх саналаа хүчингүй болгоод тэгээд хураая.

 **Ч.Улаан: -** Тийм. 51.4 гэсэн саналаа хүчингүй болгоод 51.1 гэж тусгахаар санал хураалт явуулъя. Энэ саналыг дэмжиж байгаа гишүүд саналаа өгье. 12 гишүүн оролцож 10 гишүүн дэмжиж 83.3 хувийн саналаар дэмжигдэж байна.

 Энэ Хүний хөгжил сангийн тухай болон Нийгмийн даатгалын сангийн тухай хуульд өөрчлөлт оруулсан хуулиудаа мөрдөх хугацааг нь зааж өгөх юм байна. Батлагдсан өдрөөс нь гэж тийм ээ, тийм. Эдгээр хуулийг баталсан өдрөөс мөрдөнө гэсэн саналаар санал хураалт явуулъя. Ц.Даваасүрэн гишүүний гаргасан санал байна. Ажлын хэсэг. 12 гишүүн оролцож 12 гишүүн дэмжиж 100 хувийн саналаар дэмжигдлээ.

 Ингээд төсвийн тодотголтой холбоотой санал хураалтууд бүгд дууслаа. Хуульдаа нийцүүлээд санал хураалтаа явуулж дууслаа. Тэгнэ. Төслийн 2 дахь хэлэлцүүлэгт бэлтгэсэн талаар Байнгын хорооны санал, дүгнэлт гарна. Санал, дүгнэлтийг ажлын хэсгийн ахлагч Д.Ганхуяг танилцуулна. За тогтлоо. Энэ асуудлаа хэлэлцэж дууслаа.

2 дахь асуудал. Монгол Улсын нэгдсэн төсвийн 2015 оны төсвийн хүрээний мэдэгдэл, 2016-2017 оны төсвийн төсөөллийн тухай хуульд өөрчлөлт оруулах тухай хуулийн төслийн анхны хэлэлцүүлгийг хийе. Ажлын хэсэг хэвээрээ. Ажлын хэсгээс гаргасан зарчмын зөрүүтэй саналаар санал хураалт явуулна тийм ээ? Тийм. Энэ үргэлжлэл юм байна. Түрүүн нөгөө бүх асуултаа асуусан. Тэгээд санал хураалтаа хойшлуулсан шүү дээ. Юугаа орж ирэхэд хэлэлцье гээд. Хураана одоо хураана шүү дээ. Үгүй ээ үгүй. Одоо тийм. Төсөв чинь дагалдах хууль нь эхэлж төсөв нь батлагдаж байж хууль нь дагана биз дээ. Үгүй ээ тэгдэггүй юм аа хэдүүлээ төсвийн бодлогоо гаргасан юм чинь одоо түүндээ хуулиудаа нийцүүлээд явна хэдүүлээ.

 Одоо бол автоматаар энэ хуулиуд дэмжигдэж байж төсөвтэй нийцэх ёстой. Тийм. Тэгвэл эргээд төсөв чинь задарна шүү дээ. Тийм учраас одоо бол үг дуугүй дэмжихээс өөр аргагүй болсон. Тийм. Төсвийн хүрээний мэдэгдэлтэй холбоотой зарчмын зөрүүтэй саналуудаар санал хураалт явуулъя.

1.Төслийн 1 дүгээр зүйлийн “2015-2015 оны” гэснийг “2016, 2017” оны гэж өөрчлөх, ажлын хэсгийн дэмжсэн санал байна. Санал хураалт явуулъя. Санал хураалтад 12 гишүүн оролцож 10 гишүүн дэмжиж 83.3 хувийн саналаар санал дэмжигдэж байна.

Дараагийн санал. 2.Төслийн 1 дүгээр зүйлийн эдийн засгийн үзүүлэлт дэх нэгдсэн төсвийн тэнцвэржүүлсэн орлогын хэмжээ 2015 онд “6,128.0” гэснийг “6,073.9” гэж, ДНБ-нд эзлэх хувь “26.0” гэснийг “25.8” гэж тус тус өөрчлөх, ажлын хэсгийн санал байна. Санал хураалт явлаа. Явуулъя, санал хураалт явуулъя. Санал хураалтад 12 гишүүн оролцож 10 гишүүн дэмжиж 83.3 хувийн саналаар санал дэмжигдсэн байна.

 Дараагийн санал. 3.Төслийн 1 дүгээр зүйлийн эдийн засгийн үндсэн үзүүлэлт дэх нэгдсэн төсвийн нийт зарлагын дээд хэмжээ 2015 онд “7,307.2” гэснийг “7,253.3” гэж, ДНБ-нд эзлэх хувь “31.0” гэснийг “30.8” гэж тус тус өөрчлөх. Ажлын хэсгийн дэмжсэн санал байна. Санал хураалт явуулъя. Санал хураалтад 12 гишүүн оролцож 12 гишүүн дэмжиж 100 хувийн саналаар санал дэмжигдсэн байна.

 Дараагийн санал. 4.Төслийн 1 дүгээр зүйлийн эдийн засгийн үзүүлэлт дэх нэгдсэн төсвийн нийт зарлагын өсөлтийн хэмжээ 2015 онд “162.6” гэснийг “108.7” гэж, ДНБ-нд эзлэх хувь “0.7” гэснийг “0.5” гэж тус тус өөрчлөх. Ажлын хэсгээс орж ирсэн санал байна дэмжье. Санал хураалтад 12 гишүүн оролцож 8 гишүүн дэмжиж 66.7 хувийн саналаар санал дэмжигдэж байна.

Буруу л дарж байна даа. Дараагийн санал. 5.Төслийн 1 дүгээр зүйлийн эдийн засгийн үндсэн үзүүлэлт дэх нэгдсэн төсвийн хөрөнгийн зардлын хэмжээ 2015 онд “1,576.7” гэснийг “1,530.7 гэж, ДНБ-нд эзлэх хувь “6.7” гэснийг “6.5” гэж тус тус өөрчлөх. Саналыг дэмжиж байгаа санал хураалт явуулъя. Ажлын хэсгийн санал. Санал хураалтад 13 гишүүн оролцож 13 гишүүн дэмжиж 100 хувийн саналаар санал дэмжигдэж байна.

Төсвийн хүрээний мэдэгдэлтэй холбоотой асуудлаар санал хурааж дууслаа. Санал хураалт дууслаа. Хуулийн төслийн анхны хэлэлцүүлэг явуулсан талаар Байнгын хорооны дүгнэлтийг чуулганд танилцуулна. Ажлын хэсгийн ахлагч Д.Ганхуяг гишүүн танилцуулъя. Тогтлоо. Төсвийн хүрээний мэдэгдэл, 2016, 2017 оны төсвийн төсөөллийн тухай хуульд өөрчлөлт оруулах хуулийн төслийн анхны хэлэлцүүлгийг хийж дууслаа.

Дараагийн асуудал. Төсвийн тодотголыг дагалдаж орж ирсэн хуулиудын хэлэлцүүлгийг хийе. Хуулийн төслүүдтэй хамт өргөн мэдүүлсэн хуулийн анхны хэлэлцүүлэг. Энд Төсвийн тухай хуульд нэмэлт оруулах тухай, Онцгой албан татварын тухай хуульд өөрчлөлт оруулах тухай, Өрийн удирдлагын тухай хуульд нэмэлт оруулах тухай хууль, Төрийн албаны тухай хуулийн зарим заалтыг хүчингүй болсонд тооцох тухай, Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуульд өөрчлөлт оруулах тухай, Гүйцэтгэх ажлын тухай хуульд өөрчлөлт оруулах тухай, Авлигын эсрэг хуульд өөрчлөлт оруулах тухай, Эрүүл мэндийн даатгалын тухай хуулийг дагаж мөрдөх журмын тухай хуульд нэмэлт, өөрчлөлт оруулах тухай, Шинжлэх ухаан, технологийн тухай хуульд өөрчлөлт оруулах тухай, Концессын тухай хуульд нэмэлт, өөрчлөлт оруулах тухай хуулийн төслүүд болон “Төрийн захиргааны байгууллагын тогтолцоо, бүтцийн ерөнхий бүдүүвчийг шинэчлэн батлах тухай”, “Тогтоолд нэмэлт, өөрчлөлт оруулах тухай” Улсын Их Хурлын тогтоолын төсөл.

Ажлын хэсгийн бүрэлдэхүүн хэвээрээ. Эдгээр хэлэлцэж байгаа асуудлуудтай холбогдуулан асуулт асуух гишүүд нэрээ өгье. Төсвийн тодотголтой хамт өргөн мэдүүлсэн хууль. Асуулт асуух гишүүд алга. Төсвөө хэлэлцсэн учраас ойлгомжтой. За байна. Ц.Даваасүрэн гишүүнээр асуулт асуух гишүүдийг тасалъя. Р.Амаржаргал гишүүн асууя. Р.Амаржаргал гишүүний.

 **Р.Амаржаргал: -** Ч.Улаан дарга аа тэр нөгөө нэг өмчийн нэг асуудал орж ирээд байсан шүү дээ. Тэр маань энэ дотор явж байна уу, явахгүй байна уу? Хэрэв явж байгаа бол аль заалт нь байна. Би ердөө олж харахгүй юм. Түүнийг нэг тодруулах гэсэн юм. Орон нутгийн өмчийг нөгөө нааш нь цааш нь шилжүүлнэ гээд нэг юм.

 **Ч.Улаан: -** 2016 оны төсөл. Тодотгол дотор байхгүй.

 **Р.Амаржаргал: -** Энэ дотор бол ороогүй юу тийм ээ? за.

 **Ч.Улаан: -** Байхгүй тийм. Ц.Даваасүрэн гишүүн.

 **Ц.Даваасүрэн: -** Энэ одоо энэ дагалдах хуулийн чинь энэ Онцгой албан татварын тухай хуулийн асуудал чинь дэмжигдэхгүй болбол яах вэ? Ямар асуудал үүсэх вэ? Тийм учраас харин би тэгж асуугаад байна. Тэгэхээр энэ эхлээд эд нарыгаа л шийдэх байсан даа бид нар. Ялангуяа үүнийг.

 **Ч.Улаан: -** Асуултаа асуултад хариулъя. Ажлын хэсгийн ахлагч.

 **Д.Ганхуяг: -** Яах вэ энэ дагаж явж байгаа хуулиа түрүүлж хэлэлцэх үү, Төсвийн хуулиа түрүүлж хэлэлцэх үү гээд ийм маргаан болдог л доо. Үгүй ээ, үгүй. Одоо тэгэхээр чинь та бид 2 бол нэг ажлын хэсэг. Байнгын хороо маань төсвийн тодотголоо сая явлаа шүү дээ тийм ээ? 1 дүгээрт ингээд хариулъя. Байгаа бодит байдал нь энэ л дээ. Тэгээд яах вэ энэ нөгөөхийг чинь 2016 оны 01 сарын 01-ээс гэсэн энд хамгийн гол нь энд хураах гэж байгаа санал бол яг Төсвийн тодотголын хуультайгаа адилхан 2015 оны нөгөө хууль хүчинтэй болсон өдрөөс мөрдөгдөнө гэж 1 дүгээрт зорилт нь ийм байгаа.

 Дараагийн асуудал нь бол Ц.Даваасүрэн гишүүний асуугаад байгаа нэг ийм зүйл болсон. 1 дүгээрт гаалийн татварыг нэмэхгүйгээр хуучнаар нь байлгаад тэр нэмсэн хэсгийг нь онцгой албан татвар дээрээ нэмье гээд энэ дагалдах хууль дээр ийм өөрчлөлт орж байгаа. Дээр нь дахиад ер нь бол энэ түүхий нефтийн үнэ 50, 60 гэсэн 2 тоо яваад байгаа учраас дахиад онцгой албан татвараа нэмэгдүүлэхээр санал бас дээр нь хураагдах юм гэдгийг хэлмээр байна.

Бас нэг зүйлийг тодруулахад гаалийн татвар гэдэг бол гадаад худалдаатай холбоотой экспортлогч орон импортлогч орон аль болохоор л тэгш эрхтэй байх аль, аль талдаа орлого авахыг зорьдог. Гэтэл бид гаалийн татвараа нэмэх юм бол нөгөө тал экспортын гаалийн татвараа нэмэхээр бид нарын нөгөө дотооддоо аль татвараараа авах гээд байсан хэсэг бол буурах тийм магадлал байгаа юм. Тийм учраас онцгой албан татвар бол тухайн улс тогтоодог татвар. Түүнийгээ гаалийн татварынхаа нэмэх гэж байгаагийн оронд онцгой албан татвараа нэмээд дээр нь дахиад сая Сангийн яам, Газрын тосны газар, Н.Батбаяр гишүүн ажиллаад дахиад тодорхой хэмжээгээр онцгой албан татварынхаа орлогыг нэмэхээр санал хураагдаж байгаа юм гишүүн ээ ийм л юм байгаа юм.

 **Ч.Улаан: -** Тодруулъя. Ц.Даваасүрэн гишүүн тодруулъя.

 **Ц.Даваасүрэн: -** Энд жаахан ажлын хэсэг дээр эцэслэж шийдээгүй юм боллоо доо. Одоо тэгээд хэрэв онцгой одоо бол онцгой албан татвар нэмэгдүүлье гэж байгаа юм байна тийм үү? Гаалиа болиод тийм ээ? Тэгэхээр эд нар чинь саяын бид нарын нөгөө хураасан төсвийн тодотгол дээр яг тэгж тооцогдоод явсан уу тэгээд. Уг нь үүнийгээ л бид нар шийдэж байж түүнийгээ шийдэх байсан юм даа.

 **Ч.Улаан: -** За дэгээрээ. Д.Ганхуяг гишүүн тодруулгыг нь өгчих. Тэгээд.

 **Д.Ганхуяг: -** Гаалийн албан татвар 5 байсныг 10 болгоё гэж орж ирсэн. 5-аар нь хуучнаар үлдээгээд яг 5-тай тэнцэх хэсгийг нь онцгой албан татвар дээрээ нэмсэн. Тэр нь одоо хураагдана. Энэ төсвийн гүйцэтгэл яг үүгээрээ тооцогдсон. Сая бид нарын ажлын хэсгийн дараа Н.Батбаяр гишүүн орж ирсэн шүү дээ та бид 2-ыг байхад. Түүн дээр өөрөөр хэлбэл дахиад нэмэгдүүлэх боломж байна гээд дахиад нэмэгдүүлэх санал орж ирж байгаа. Аль, аль нь энэ төсвийн хүрээний үзүүлэлт, төсвийн макро төсвийн том үзүүлэлтдээ бүгд орсон байгаа. Тийм.

 **Ч.Улаан: -** За ер нь бол бид нар төсвийнхөө бодлогыг тодорхойлсон шүү дээ сая. Төсвийнхөө бодлогыг тодорхойлсон. Одоо бодлогод зохицуулаад хуулиудад зохих өөрчлөлтийг нь оруулах ёстой. Уялдааг хангах үүднээс. Энэ үүднээс энэ одоо хамт өргөн мэдүүлсэн хуулиудад зарчмын зөрүүтэй саналууд гарсан байна. Хууль тус бүрээр хураана.

 1 дүгээрт нь. Байнгын хорооны ажлын хэсгээс дэмжиж оруулж ирсэн саналуудаар санал хураая. 1 дүгээрт нь 1.Авлигын эсрэг хуульд өөрчлөлт оруулах тухай, Концессын тухай хуульд өөрчлөлт оруулах тухай, Гүйцэтгэх ажлын тухай хуульд өөрчлөлт оруулах тухай, Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуульд өөрчлөлт оруулах тухай, Онцгой албан татварын тухай хуульд өөрчлөлт оруулах тухай, Өрийн удирдлагын тухай хуульд нэмэлт оруулах тухай, Шинжлэх ухаан, технологийн тухай хуульд өөрчлөлт оруулах тухай, Төрийн албаны тухай хуулийн зарим заалтыг хүчингүй болсонд тооцох тухай, Төсвийн тухай хуульд өөрчлөлт оруулах тухай хуулийн төслүүдэд тусгагдсан хуулийн хэрэгжих хугацааг Монгол Улсын 2015 оны төсвийн тухай хуульд нэмэлт, өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөхөөр тогтоох, ажлын хэсгийн санал байна. Санал хураалт явуулъя. 13 гишүүн оролцож 13 гишүүн дэмжиж 100 хувийн саналаар санал дэмжигдсэн байна.

 2.Эрүүл мэндийн даатгалын тухай хуулийг дагаж мөрдөх журмын тухай хуульд нэмэлт, өөрчлөлт оруулах тухай хуулийн төсөлд тусгагдсан хуулийн хэрэгжих хугацааг Хүний хөгжил сангийн 2015 оны төсвийн тухай хуульд өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөхөөр тогтоох, санал хураалт. 13 гишүүн санал хураалтад оролцож 13 гишүүн дэмжиж 100 хувийн саналаар санал дэмжигдэж байна.

Дараагийн санал 3.Концессын тухай хуулийн 6.2 дахь хэсэгт "6.2.Концессын асуудал эрхэлсэн төрийн захиргааны байгууллага дараах бүрэн эрхийг хэрэгжүүлнэ:" гэж заасантай холбогдуулж Концессын тухай хуульд өөрчлөлт оруулах тухай хуулийн төслийн 1 дүгээр зүйлийн 1 дэх заалтаар хөндөгдсөн 6.2.13 дахь заалт дахь "Концессын асуудал эрхэлсэн төрийн захиргааны байгууллага нь" гэснийг төслөөс хасах, ажлын хэсгийн дэмжсэн санал байна. Санал хураалт явуулъя. Санал хураалтад 12 гишүүн оролцож 12 гишүүн дэмжиж 100 хувийн саналаар санал дэмжигдсэн байна.

 4.Онцгой албан татварын тухай хуульд өөрчлөлт оруулах тухай хуулийн төслийн 1 дүгээр зүйлд заасан “0-452,000” гэснийг “0-750,000” гэж, “0-459,000” гэснийг “0-750,000” гэж, “0-565,000” гэснийг “0-850,000” гэж, хаана байна вэ? Үгүй ээ та нар. Энэ аль нь юм бэ? Энэ чинь 2 огт өөр юм орж ирж байна шүү дээ. Та бол дараа нь ахиад нэг өөр санал байгаа гэж хэлсэн. Тэгсэн байтлаа энэ орж ирж байгаа чинь үгүй ээ, үгүй. Энэ нөгөө онцгой албан татварынхаа хэмжээг тогтоох гээд байна л даа. Ажлын хэсэг одоо яг аль санал дээрээ санал нэгдсэн юм. Түүнийгээ танилцуул ажлын хэсгийн ахлагч.

 Хураах нь яах вэ түрүүн төсвийн чинь орлогод алинаараа туссан юм түүнтэйгээ л уялдуулсан тоогоо хэлэх ёстой. Дагасан хуулиа шийдэхгүй л дээ. Эхэлж төсвөө шийдэж байж хуулиа түүндээ нийцүүлэх ёстой. Тэр зарчмын асуудал биш одоо үүнийг уялдуулах л асуудал. Дагана шүү дээ. Одоо нэгэнт төсөвтэйгөө одоо нийцүүлэх юм чинь яг тэр төсөвт орсон чинь тоо нь аль нь юм түүнийгээ л хэл. Д.Ганхуяг гишүүний микрофоныг өгье.

 **Д.Ганхуяг: -** Би түрүүн хэлсэн. Гаалийн татварыг 5-ыг 10 хувь болгоё гэсэн юм. Түүнийг нь болиод түүнтэй тэнцэх хэмжээгээр онцгой албан татварын өөрчлөлт оруулах өөрөөр хэлбэл онцгой албан татвараа нэмж байгаа юм гэж нэг хэлсэн.

Хураана. Дээр нь ер нь дахиад нэмэгдүүлэх боломжтой байна гээд Н.Батбаяр гишүүн, Газрын тосны газар, Сангийн яам ажилласан юм. Тэгээд ажиллаад дахиад 100 мянгаар нэмэх боломжтой юм байна гээд тэгэхээр нэгэнт 1 хуульд дээр орж байгаа өөрчлөлт учраас одоо Ч.Улаан даргын унших гээд байгаа 100 мянгаар байгаа. Энэ бол 300 мянгаар нэмэгдүүлж тооцох энэ төсөл орж ирж байгаа юм. Энэ бол 2015 оны төсвийн тодотгол сая бид нар анхны хэлэлцүүлэг хийлээ шүү дээ. Үүндээ тооцогдсон шүү гэдгийг хэлэх гэсэн юм.

 **Ч.Улаан: -** Аль 300-аар нэмэгдүүлсэн үү?

 **Д.Ганхуяг: -** 300-аар нэмэгдүүлсэн нь. Сангийн яам хариулсан ч болно. Би өөрөөр хэлбэл зэрэг явуулсан байхгүй юу.

 **Ч.Улаан: -** Б.Болор сайд.

 **Д.Ганхуяг: -** Нэмэгдүүлэх боломж байна гэхээр. Тэр Ж.Ганбат дарга энэ тэрд өгчих үү. Э.Алтанзул билүү? Тийм.

 **Ч.Улаан: -** За Ж.Ганбат дарга. 3 дугаар микрофон, 4 дүгээр микрофон өгье.

 **Д.Ганхуяг: -** Татвар авах хэмжээг л нэмэгдүүлээд байна шүү дээ.

 **Ч.Улаан: -** Одоо бид нарын зөвшөөрсөн нөгөө тодотгол дотор чинь хэдээр суусан яг тэр хэмжээгээ нэг хэлээд байх. 452-оор орж ирсэн саналыг 750-иар тусгасан юм уу?

 **Э.Алтанзул: -** Сангийн яамнаас Э.Алтанзул. Сангийн яамнаас боловсруулсан Онцгой албан татварын тухай хуульд өөрчлөлт оруулах хуулийн төсөл дээр бол 0-452-ыг 0-552 гэж оруулж ирсэн. Гаалийн албан татварыг бол 0-5 гэснийг 0-10 болгож оруулж ирсэн байсан. Ажлын хэсэг дээр ярьж байгаад гаалийн албан татварын 0-5 гэснийг бол 0-10 гэснийг 0-5 болгож бууруулаад 5 хувийнхаа бууралтыг онцгой албан татвар дээрээ нэмэгдүүлье гэсэн.

 Тэгээд нэмэгдээд бол 100 мянган төгрөгөөр нэмэгдсэн хэдий ч газрын тосны үнэ өнөөдрийн байгаа 50 доллараас хэрэв цаашид 30, 40 болж буурах юм бол Засгийн газар дахиж онцгой албан татварынхаа дээд хязгаарыг нэмэгдүүлэх шаардлагатай болон юм байна. Тийм учраас дахиж нэмье гээд 750 болгосон байгаа ажлын хэсэг дээр.

 **Ч.Улаан: -** 750-иар тооцоонд орсон гэсэн үг үү, тийм ээ? Тийм биз. 750-иар төсвийн тодотголын тооцоонд орсон учраас одоо энэ хуулийг бол за ойлгомжтой. Тийм. Онцгой албан татварын тухай хуульд өөрчлөлт оруулах тухай хуулийн төслийн 1 дүгээр зүйлд заасан “0-452,000” гэснийг “0-750,000” гэж, “0-459,000” гэснийг “0-750,000” гэж, “0-565,000” гэснийг “0-850,000” гэж тус тус өөрчлөх үүнтэй уялдуулан газрын тос газрын тосны бүтээгдэхүүнийг төсвийн боомтуудаар импортлоход импортын гаалийн татварын хувь хэмжээг нэмэгдүүлэхээр тусгасан тогтоолд нэмэлт, өөрчлөлт оруулах тухай Монгол Улсын Их Хурлын тогтоолын төслийг хэлэлцэх шаардлагагүй төсөл санаачлагчид нь буцаах нь зүйтэй энэ чинь юу болоод явчхав. Тийм. Ямар янзын юм оруулаад ирэв ажлын хэсэг?

Харин тийм 2 тусад нь хураахгүй бол энэ чинь ойлгомжгүй л боллоо доо. Өөрчлөх гэдгийг буцаах гэсэн санаа гарч ирэх гээд байна шүү дээ. Тийм. Тийм учраас 2 хуваая. Тийм биз. Жаахан модон Монгол хэлээр орж ирсэн байна. Үүнийг засахгүй бол болохгүй нь. Эхлээд 4.Онцгой албан татварын тухай хуульд өөрчлөлт оруулах тухай хуулийн төслийн 1 дүгээр зүйлд заасан “0-452,000” гэснийг “0-750,000” гэж, “0-459,000” гэснийг “0-750,000” гэж, “0-565,000” гэснийг “0-850,000” гэж тус тус өөрчилье гэсэн саналыг санал хураалт явуулъя. Ажлын хэсэг дэмжсэн санал байна. Санал хураалт. 12 гишүүн оролцож 11 гишүүн дэмжиж 91.7 хувийн саналаар дэмжигдлээ.

 Дараагийн санал. Энэ санал дэмжигдсэнтэй холбогдуулан 5.Газрын тос, газрын тосны бүтээгдэхүүнийг төвийн боомтуудаар импортлоход импортын гаалийн татварын хувь хэмжээг нэмэгдүүлэхээр тусгасан "Тогтоолд нэмэлт, өөрчлөлт оруулах тухай" Монгол Улсын Их Хурлын тогтоолын төслийг хэлэлцэх шаардлагагүй гэж үзэж төсөл санаачлагчид нь буцаах санал хураалт явуулъя. Ажлын хэсэг санал гаргасан. Төсвийг буцаалаа бүхэлд нь. Дэгээрээ явъя. Шуурхайлъя хэдүүлээ, хавтгай ярилцаан болох гээд байна. Санал хураалтад 12 гишүүн оролцож 11 гишүүн дэмжиж 91.7 хувийн саналаар санал дэмжигдлээ.

 Энэ саналууд дэмжигдсэн учраас дараагийн санал хураах шаардлагагүй гэж ажлын хэсэг орж ирсэн байна. Тийм учраас энэ дараагийн саналаар санал хураахгүй.

Ажлын хэсгээс оруулсан саналын томьёоллын 4 дүгээр санал дэмжигдсэн тохиолдолд юу вэ? Эд нарыгаа одоо нэгтгээд юу яагаад оруулж болдоггүй юм уу нөхөд өө? Тус тусдаа нэг юм олж ирээд ер нь барагтай хүн будилмаар. За анхаарч байгаарай. Илүү юм биш ээ. Түүнийг чинь давсыг нь ихдүүлсэн байна гэж ярьдаг байхгүй юу. Давс ихдүүлээд хэрэггүй.

 Загийн газрын тухай хуульд өөрчлөлт оруулах тухай хуулийн төслийг төсөл санаачлагчид буцааж татсан юу гэсэн үг юм бэ? Буцааж татсан гэдэг нь. Энэ одоо бас нэг өөр асуудал орж ирж байна нөхөд өө. Үүнийг анхаараарай. Саяын одоо энэ санал хураасан саналуудтай жаахан өөр агуулгатай ийм заалт орж ирж байна шүү. Засгийн газрын тухай хуульд өөрчлөлт оруулах тухай хуулийн төслийг төсөл санаачлагч буцааж татсантай холбогдуулан, үгүй байна. Та нар нэг дуустал нь тэвчээртэй сонсчих. Тэгээд дараа нь саналаа хэлье.

 Засгийн газрын тухай хуульд өөрчлөлт оруулах тухай хуулийн төслийг төсөл санаачлагч буцааж татсантай холбогдуулан Засгийн газрын тухай хуульд нэмэлт, өөрчлөлт оруулах тухай хуулийн төслийг /дэд сайдтай холбоотой заалтуудыг хөндсөн/ Засгийн газрын тухай хуульд өөрчлөлт оруулах тухай хуулийн төслийг Байнгын хороо санаачлан боловсруулж хэлэлцүүлнэ. Юу гэсэн үг юм бэ? Хэлэлцүүлнэ гэдэг нь. Энэ хуулийн юу тайлбар танилцуулж байгаа юм уу энэ. Чи ч холиоч байна, би ч мөн будилуулж байна.

 Тэгэхээр зэрэг Байнгын хороо өөр шинэ хууль санаачлах юм байна. Санаачилж байгаа юм байна. Тэр нь нөгөө Засгийн газрын тухай хуулиа Засгийн газар татаад аваад явсан. Тийм учраас дэд сайдтай холбоотой асуудлаар Байнгын хороо хууль санаачилж байж хуульд нийцүүлэх юм байна. Тэгээд одоо хуулийнхаа төслийг танилцуулах гэж байна.

 Монгол Улсын Засгийн газрын тухай хуульд өөрчлөлт оруулах тухай. 1 дүгээр зүйл Монгол Улсын Засгийн газрын тухай хуулийн 18 дугаар зүйлийн 18.7 дахь хэсгийн сайд, дэд сайд гэснийг хассугай. 2 дугаар зүйл. Энэ одоо юу болоод байна нөхөд өө. Сайд нь байхгүй болох юм биш биз. Ажлын хэсэг одоо ямар санал хураасан юм бэ? Сайд, дэд 2-ыг нь солиод бичсэн юм уу хойно, урд нь? Тамгын газрынхан, хуулийнхан зөвлөөрэй. Ярайтал олон хүн сууж байгаа юм чинь маш тодорхой таниулаад орхи аль нь юм бэ? Та нар чинь бид нарт туслах гээд сууж байна уу, бид нарыг хянах гээд сууж байна уу?

Сайд, дэд гэж байна шүү дээ. За тэгээд одоо яарч сандрахаар юм гардаг шүү. Жаахан хугацаатай ажиллая гэсэн тэгээд өнөөдөр гээд шууруулсан. Ингээд юм гарах вий. Анхаараарай. Хуульчдынхаа хэлж байгааг үзье. Сайд, дэд сайд гэдэг үгнээс сайд, дэд 2-ыг нь хасаад хаяхаар дэд сайдын ард байсан сайд нь үлдэх юм байна. Уг нь энэ жаахан л юу юм. Уг нь сайдыг нь үлдээгээд дэд сайдыг нь хасах гээд хэлбэл сайд нь л үлдэнэ шүү дээ. Яаж танилцуулах хуульд ингэж байгаа юм байна. Миний ойлгож байгаагаар сайд, дэд сайдтай байна гэсэн юм байна. Одоо оруулахдаа сайд, дэд сайд, дэд гэдгийг нь хасахаар дэд сайдын ард байсан сайд нь үлдээд сайд нь бол хэвээрээ үлдэж байгаа юм байна тийм үү? Тийм. Дэд сайдыг нь хасаад хаях хэрэгтэй шүү дээ. Тийм. Засгийн газар өргөхдөө ингэж өргөсөн юм байна л даа. Тийм. Уг нь бол чихийг ингэж ч ухаж болно, ингэж ч ухаж ч болно л доо. Гэхдээ энэ нь шулуун байхгүй юу даа. Тийм.

 Тийм учраас сайдыг нь үлдээгээд дэд сайд гэдгийг нь хаслаа гэсэн заалт за юу. За томьёолоорой. 1 дэх заалт нь дэд сайдыг хассугай. 2 дугаар заалт Монгол Улсын Засгийн тухай хуулийн 18.1 дүгээр зүйл, 18 дугаар зүйлийн 18.5 дахь хэсгийг тус тус хүчингүй болсонд тооцсугай. 3 дугаар зүйл. Энэ хуулийг Монгол Улсын 2015 оны төсвийн тухай хуульд нэмэлт, өөрчлөлт оруулах тухай хуулийн төсөл хүчин төгөлдөр болсон өдрөөс эхлэн дагаж мөрдөнө гэсэн 3 зүйлтэй ийм хуулийн төсөл байна.

 Санал оруулж байна тийм ээ? Ингээд санал хураалт явуулъя. Санал хураалт гишүүд ээ. Тийм дэд сайд баяртайг дэмжье гэж байна. Өөр болсон уу? Ц.Даваасүрэн гишүүний микрофоныг өгье. Одоо би танилцуулъя. 12 гишүүн оролцож 12 гишүүн дэмжиж 100 хувийн саналаар дэмжигдсэн байна.

Ц.Даваасүрэн гишүүн.

 **Ц.Даваасүрэн: -** Тэгэхээр сая бол Засгийн газрын өргөн барьсан Засгийн газрын тухай хуульд өөрчлөлт оруулах тухай хуулиа татаж авсантай холбогдуулаа бид нар хууль санаачиллаа тийм үү? Гэхдээ Дэгийн тухай хууль дээр ингэж байгаа шүү. Хуулийн зөрчлийг арилгах зорилгоор гэж байгаа байхгүй юу. Тийм учраас тэр зөрчилтэй байгаа хуулиудаа танилцуулга дээрээ та нар дурдаж өгөөрэй. Тэр нөгөө өөрчлөлт орсон хуулиуд байгаа юм байна тийм үү? Дэд сайд гээд хассан тэр хуулиудаа дурдаад тэгээд тэр хуулиудад өөрчлөлт орсонтой холбогдуулж хуулийн зөрчлийг арилгаж санаачилж байна гэхгүй бол дараа нь Цэц дээр очоод наадах чинь унах вий.

 **Ч.Улаан: -** Яг үнэн зөв шүү. Түүнийг анхаараарай. Одоо бас нэг ийм юу заалтаар бас санал хураах юм байна тийм ээ? Тэгвэл одоо гишүүдэд танилцуулаад протоколд тэмдэглэх заалт байна. Анхаараарай. Төрийн өндөр албан тушаалтны зэрэг зиндаа түүнтэй адилтгах төрийн албан тушаалтны зэрэглэлийг шинэчлэн тогтоох тухай Монгол Улсын Их Хурлын тогтоолын тө энэ хэд гэж байгаа юм бэ? Тө6, дэд сайдын албан тушаалтай төрийн зарим албан тушаалын зэрэг зиндааг дүйцүүлсэн байгаа тул энэ тогтоолд өөрчлөлт оруулах саналаа Улсын Их Хуралд өргөн мэдүүлэхийг Засгийн газарт чиглэл болгох нь зүйтэй юм байна. Тийм. Ийм санал орж ирээгүй учраас бид эндээс хөндөж шийдэх боломжгүй юм байна. Энэ асуудлаар Засгийн газар саналаа оруулах ёстой юм байна. Үүнийг чиглэл болгох юм байна тийм ээ? Нийцүүлэх юмаа оруулж ирэх байлгүй дээ. Б.Болор сайд.

 **Б.Болор: -** Энэ аль вэ О.Хуягцогт оо энэ нөгөө сая нөгөө нэг цалингийн хасалтыг буцааж тавьсантай холбоотойгоор нийгмийн даатгалын шимтгэл дээр орлого нэмэгдэх болох нь байна тийм ээ?

 **Ч.Улаан: -** Харин ийм өөрчлөлтүүд орно шүү дээ. Тэгээд үүн дээрээ жаахан нухацтай ажиллахгүй бол та нар янз бүрийн юм дундуураа үлдээх вий сайн үзээрэй нөхөд өө.

 **Б.Болор: -** Тэгэхээр одоо үүн дээрээ үүнийгээ хийх ёстой юм биш үү. Санал хураах ёстой юм биш үү?

 **Ч.Улаан: -** За дууссан уу? Харин тийм ээ тийм. Тийм. Хамт өргөн баригдсан хуулиудтай холбогдуулж намын бүлгүүдээс энэ нөгөө нэгдсэн юунд ороогүй юм уу? Хэн? Онцгой албан татварын тухай хуульд өөрчлөлт оруулах тухай хуулийн төслийг дэмжихгүй буцаахыг сая дэмжээд оруулаа биз дээ. Тэгэхээр үүнийг санал хураах биш байна. Намын бүлэг ийм санал гаргасан юм байна. МАН-ын. Тийм Монгол ардын намын бүлгийн санал байна. Тийм тодотгол шүү дээ. Онцгой албан татварын тухай хуульд өөрчлөлт оруулах тухай хуулийн төслийг дэмжихгүй буцаах гэсэн санал байна. Энэ бол нэгэнт хураагаад дэмжсэн учраас үүнийг санал хураах боломжгүй.

 Дахиад энд тогтоолд нэмэлт, өөрчлөлт оруулах тухай Улсын Их Хурлын тогтоолын төслийг дэмжихгүй буцаах. Энэ мөн хэлэлцэгдээд дэмжигдсэн. Санал хураах шаардлагагүй.

 Д.Батцогт гишүүн, Д.Ганхуяг гишүүн нар санал ирүүлсэн байна. Онцгой албан татварын тухай хуульд өөрчлөлт оруулах тухай хуулийн төслийн 3 дахь заалтаас "Эрээнцав" боомтыг хасаж тусад нь бүлэглэж татварыг хэвээр үлдээх. Энэ зүгээр хэлбэрийн л асуудал юм биш үү? Тийм ээ? Тайлбараа Д.Батцогт гишүүн тайлбараа хэлчих. Тэгээд санал хураая.

 **Д.Батцогт: -** Яах вэ энэ 3-т байж байгаа юмыг тусад нь гаргаад бие даалгаад болгоё. Тэгээд дараа нь зохицуулалт хийхэд уян хатан байлгах ийм Э.Алтанзул нэмээд тайлбарлах уу? Шаардлагатай бол.

 **Ч.Улаан: -** Бөөндөө байхад зохицуулалт хийж болдоггүй. Тусад нь гаргавал зохицуулалт хийж болно гэсэн санаа гарах гээд байна уу үгүй юу?

 **Д.Батцогт: -** Тийм яг тийм. Э.Алтанзул тодруул.

 **Ч.Улаан: -** Яахаараа бөөнд байхаар болдоггүй юм бэ? Бусад боомтуудаар зохицуулалт хийвэл яах юм бэ?

 **Д.Батцогт: -** 5 дугаар микрофон өгөөч.

 **Ч.Улаан: -** 5 дугаар микрофоныг өгье.

 **Э.Алтанзул: -** Одоо байгаа Онцгой албан татварын хуулиар хилийн боомтуудыг бол 3 ангилж байгаа. Тэгээд 3 дугаар ангилал дээрээс Сүхбаатар, Замын-Үүд, Эрээнцав, Алтанбулаг гэсэн 4 боомт байгаа. Тэгээд бид нар сая нөгөө хуулийн төслийг өргөн барихдаа алслагдсан аймгуудын шатахууны үнийг бол хотынхтой ижилхэн байлгая гэдэг байр суурь дээр барьж байгаа. Эрээн цав бол Дорнод аймагт байгаа хилийн боомт байгаа. Тэгэхээр Дорнод, Хэнтий, Сүхбаатар гэсэн зүүн аймгуудынхаа газрын тосны үнийг бууруулах зорилгоор энэ 3 дугаар ангиллыг бол 3 дугаар ангиллаас Эрээнцавыг салгаад тэгээд дараа нь Засгийн газар энэ нөгөө 0-оос тэд гэсэн дээд хязгаар хүртлээ өөрөө ингэж нөгөө тогтоох учраас ийм зохицуулалт хийх шаардлага гараад байгаа юм.

 **Ч.Улаан: -** Хуулийг уян хатан хэрэгжүүлэхэд хөнгөвчилж байгаа юм байна тийм ээ? За тэгвэл энэ саналаар санал хураалт явуулъя. Эрээнцавыг тусад нь гаргая гэсэн саналаар санал хураалт. Тийм. Санал хураалтад 13 гишүүн оролцож 13 гишүүн дэмжиж санал дэмжигдсэн байна. Төсвийн тодотголтой хамт өргөн мэдүүлсэн хуулиудын анхны хэлэлцүүлгийг хийж дууслаа.

 Улсын Их Хуралд Байнгын хорооны дүгнэлтийг Д.Ганхуяг гишүүн танилцуулъя. Хамт өргөн мэдүүлсэн хуулиудыг хэлэлцэж дууслаа.

 Одоо Нийгмийн даатгалын сангийн 2015 оны төсвийн тухай хуульд өөрчлөлт оруулах тухай хуульд цалинг бууруулахгүйгээр шийдсэнтэй холбогдуулан нийгмийн даатгалын шимтгэлийн орлогыг 210 сая төгрөгөөр нэмэгдүүлэх. Үгүй ээ үгүй Нийгмийн даатгалын хуульд л нөлөөлж байна л даа. Энэ яах юм бэ Б.Болор сайд аа? Энэ хэний бичсэн санал юм бэ, Сангийн яам уу? Д.Дэмбэрэл дарга томьёолсон юм уу? Тэгээд 210 сая төгрөгөөр шимтгэлийн орлогыг нэмэгдүүлнэ гэдэг тэгж нэмэгдэх юм уу? 300-хан сая төгрөгийн. Хэд юм бэ? За 11 дүгээр микрофон өгье. Бид энд уг нь тоо бодож ингэх учиргүй юм шүү хэдүүлээ. Мэргэжлийн байгууллага нь тийм үүнийгээ тооцоод юу яагаад танилцуулах ёстой. О.Хуягцогт оо.

 **О.Хуягцогт: -** Саяын улс төрийн албан хаагчдын цалинг 30 хувиар бууруулах байсныг ингээд буцаад нэмж байгаатай холбоотойгоор нийгмийн даатгалын шимтгэлийн орлого 210 саяар хөдлөх юм. Нийт дүнгээрээ. Энэ бол нийт дүнгээрээ юу нь бол цалингийн зардал нь бол 1 тэрбум 890 сая байсан юм. Тэгээд шимтгэлийн орлого 210 саяа нэмэхээр зардал нь бол нийтдээ 2 тэрбум 121-ээр үүнээс 210 сая нь бол нийгмийн даатгалын шимтгэлд очих ийм зохицуулалтууд дагаж хийгдэх ёстой юм байгаа юм.

 **Ч.Улаан: -** Ойлгомжтой болж байна. Ойлгомжтой боллоо. Одоо санал хураана шүү. Ер нь мэргэжлийн байгууллагуудыг ажиллуулах тийм хугацаагүй шахсан учраас энд ирээд бид нар ингээд юмнууд яагаад байна. Ер нь цаашдаа үүнийг бид анхаарах ёстой шүү хэдүүлээ. Тийм.

Нийгмийн, тодруулах гээд байгаа юм уу? Ц.Даваасүрэн гишүүний микрофоныг өгье.

 **Ц.Даваасүрэн: -** Яагаад гэвэл та нар нөгөө нэг 1.8 тэрбумын нөгөө цалингийн өөрчлөлтийнхөө нийгмийн даатгалын шимтгэлийг тооцоогүй байсан юм байна шүү дээ. 300-аас гадна. Тийм л зүйл одоо ойлголоо шүү дээ. Тэгэхээр наадах чинь нэгдсэн төсөвт нөлөөлөөд нөгөө төсвийн хүрээний үзүүлэлтүүдэд чинь бас нөлөөлөх болоод байна. Үгүй ээ, үгүй та өөр юм яриад байна. Таны 300-г яриагүй байна. 1.8-ынхаа тооцоог хийгээгүй байсан байна. Хийгээгүй байсан байна тийм ээ?

 **Ч.Улаан: -** 1 дүгээр микрофон өгье.

 **О.Хуягцогт: -** Төсвийн хүрээний мэдэгдэл орох өөрчлөлтийг бол түрүүн 51.4 тэрбумын орлогыг 51.2 болгосноор хийсэн. Энэ шимтгэлийн орлого бол тэр төсвийн хүрээний тэнцэлд нөлөөлөхгүй дүн байгаа. Энэ нь бол улсын төсөв дээрээ зарлага болж тусаж байгаа боловч нөгөө талдаа орлого болж байгаа. Тэгээд нэгдсэн төсөвтэй бол цэвэрлэгдээд явдаг ийм дотоод гүйлгээ байгаа юм.

 **Ч.Улаан: -** За ойлгомжтой энэ орлого нэмэгдүүлж байна шүү дээ. Нийгмийн даатгалын шимтгэлийн орлогыг 210 сая төгрөгөөр нэмэгдүүлье гэсэн санал хураалт явуулъя. Сангийн яамны тоогоор авч байгаа шүү. 13 гишүүн санал хураалтад оролцож 10 гишүүн дэмжиж 76.9 хувийн саналаар дэмжигдсэн байна. Ингээд одоо дууслаа тийм ээ?

2015 оны төсвийн тодотгол, нэгдсэн төсөв, Хүний хөгжил сан, Нийгмийн даатгалын сангийн төсөв, төсвийн хүрээний мэдэгдэл, тэгээд төсөвтэй хамт өргөн мэдүүлсэн хуулийн хэлэлцүүлгийг хийж дууслаа.

 Байнгын хорооны гишүүдийн анхааралд нэг ийм асуудал байгаа. Засгийн газраас 2016 оны төсвийг хэлэлцэж байгаа явцад Засгийн газрын бүтцэд өөрчлөлт оруулах тухай өргөн мэдүүлсэн хуулиудаа татан авч байгаа. Үүнтэй холбоотойгоор 2016 оны төсөвт нэлээн өөрчлөлт орох байх. Энэ чиглэлийг Засгийн газарт өгч уялдааг нь хангуулах ажлыг Байнгын хорооноос хийх болно. Баярлалаа. За баярлалаа гишүүдэд.

Дууны бичлэгээс буулгасан:

ПРОТОКОЛЫН АЛБАНЫ

 ШИНЖЭЭЧ Д.УЯНГА

.